Document ID: 32008D0830

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Απριλίου 2008
για την κρατική ενίσχυση C 21/07 (πρώην N 578/06) την οποία η Ουγγαρία προτίθεται να χορηγήσει στην IBIDEN Hungary Gyártó Kft.
[κοινοποιηθείσα υπό τον αριθμό Ε(2008) 1342]
(Το κείμενο στην ουγγρική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2008/830/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο της συνθήκης,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α) της συμφωνίας,
Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις ανωτέρω διατάξεις (1) και λαμβάνοντας υπόψη τις παρατηρήσεις τους,
Εκτιμώντας τα ακόλουθα:
1. ΔΙΑΔΙΚΑΣΙΑ
(1)
Με ηλεκτρονική κοινοποίηση της 30ής Αυγούστου 2006, η οποία πρωτοκολλήθηκε από την Επιτροπή την ίδια ημέρα, οι ουγγρικές αρχές κοινοποίησαν στην Επιτροπή μια περίπτωση εφαρμογής των υφιστάμενων καθεστώτων ενίσχυσης περιφερειακού χαρακτήρα υπέρ του αρχικού επενδυτικού σχεδίου της IBIDEN Hungary Gyártó Kft. Η κοινοποίηση πραγματοποιήθηκε σύμφωνα με τους όρους κοινοποίησης μεμονωμένων ενισχύσεων όπως προβλέπεται στην παράγραφο 24 του πολυτομεακού πλαισίου περιφερειακών ενισχύσεων για μεγάλα επενδυτικά σχέδια του 2002 (2) (εφεξής: ΠΤΠ 2002).
(2)
Η Επιτροπή ζήτησε επιπλέον πληροφορίες με επιστολές της 13ης Οκτωβρίου 2006 (D/58881) και 13ης Μαρτίου 2007 (D/51161).
(3)
Με επιστολές που πρωτοκολλήθηκαν από την Επιτροπή στις 14 Νοεμβρίου 2006 (A/39085), 3 Ιανουαρίου 2007 (A/30004), 15 Ιανουαρίου 2007 (A/30441) και 27 Μαρτίου 2007 (A/32641), οι ουγγρικές αρχές ζήτησαν από την Επιτροπή να παρατείνει την προθεσμία για την υποβολή περαιτέρω πληροφοριών, αίτημα που έγινε δεκτό από την Επιτροπή.
(4)
Οι ουγγρικές αρχές υπέβαλαν επιπλέον πληροφορίες με επιστολές που πρωτοκολλήθηκαν από την Επιτροπή στις 31 Ιανουαρίου 2007 (A/30990) και στις 15 Μαΐου 2007 (A/34072).
(5)
Στις 11 Δεκεμβρίου 2006 και στις 25 Απριλίου 2007 έλαβαν χώρα συναντήσεις μεταξύ των ουγγρικών αρχών και των υπηρεσιών της Επιτροπής, στις οποίες παραβρέθηκαν και εκπρόσωποι της IBIDEN Hungary Gyártó Kft.
(6)
Με επιστολή της 10ης Ιουλίου 2007, η Επιτροπή ενημέρωσε την Ουγγαρία ότι αποφάσισε να κινήσει τη διαδικασία που προβλέπεται στο άρθρο 88 παράγραφος 2 της συνθήκης ΕΚ σχετικά με την ενίσχυση.
(7)
Η απόφαση της Επιτροπής να κινήσει τη διαδικασία δημοσιεύτηκε στην Επίσημη Εφημερίδα της Ευρωπαϊκής Ένωσης (3). Η Επιτροπή προσκάλεσε τα ενδιαφερόμενα μέρη να υποβάλουν τις παρατηρήσεις τους σχετικά με το μέτρο ενίσχυσης.
(8)
Η Επιτροπή έλαβε τέσσερις παρατηρήσεις από ενδιαφερόμενα μέρη:
α)
με επιστολή της 25ης Οκτωβρίου 2007, πρωτοκολλημένη από την Επιτροπή την ίδια ημέρα (A/38842)·
β)
με επιστολή της 22ας Νοεμβρίου 2007, πρωτοκολλημένη από την Επιτροπή στις 24 Νοεμβρίου 2007 (A/39732)·
γ)
με επιστολή της 23ης Νοεμβρίου 2007, πρωτοκολλημένη από την Επιτροπή την ίδια ημέρα (A/39711)·
δ)
με επιστολή της 26ης Νοεμβρίου 2007, πρωτοκολλημένη από την Επιτροπή στις 27 Νοεμβρίου 2007 (A/39740).
(9)
Με επιστολή της 4ης Δεκεμβρίου 2007 (D/54826), η Επιτροπή διαβίβασε τις παρατηρήσεις που έλαβε στην Ουγγαρία, δίδοντάς της την ευκαιρία να ανταπαντήσει.
(10)
Η άποψη της Ουγγαρίας για τις παρατηρήσεις των ενδιαφερόμενων μερών απεστάλη με επιστολή της 4ης Ιανουαρίου 2008, η οποία πρωτοκολλήθηκε από την Επιτροπή την ίδια ημερομηνία (A/151).
2. ΛΕΠΤΟΜΕΡΗΣ ΠΕΡΙΓΡΑΦΗ ΤΗΣ ΕΝΙΣΧΥΣΗΣ
2.1. Στόχος του μέτρου
(11)
Οι ουγγρικές αρχές προτίθενται να προωθήσουν την περιφερειακή ανάπτυξη, χορηγώντας περιφερειακή επενδυτική ενίσχυση στην IBIDEN Hungary Gyártó Kft., με σκοπό την εγκατάσταση μιας νέας κατασκευαστικής μονάδας για την παραγωγή κεραμικών υποστρωμάτων για φίλτρα σωματιδίων ντίζελ, στο βιομηχανικό πάρκο Dunavarsány, στην περιφέρεια της Κεντρικής Ουγγαρίας (Κομητεία Pest), η οποία είναι ενισχυόμενη περιοχή σύμφωνα με το άρθρο 87 παράγραφος 3 στοιχείο α) της συνθήκης ΕΚ, με ανώτατο όριο έντασης ενίσχυσης 40 % σε καθαρό ισοδύναμο επιχορήγησης (NGE) για την περίοδο 2004-2006 (4).
2.2. Ο δικαιούχος
(12)
Ο δικαιούχος της ενίσχυσης είναι η εταιρεία «IBIDEN Hungary Gyártó Kft.» (εφεξής: IBIDEN HU). Σκοπός του ενισχυόμενου σχεδίου είναι η εγκατάσταση δεύτερης μονάδας παραγωγής εντός του τμήματος κεραμικών υποστρωμάτων της IBIDEN για φίλτρα σωματιδίων ντίζελ στην Ευρωπαϊκή Ένωση, πέραν της IBIDEN DPF France S.A.S. στη Γαλλία (η οποία συστάθηκε το 2001).
(13)
Η IBIDEN HU συστάθηκε στις 5 Μαΐου 2004 από την IBIDEN European Holdings BV (Ολλανδία) και την IBIDEN Co., Ltd. (Ιαπωνία). Η IBIDEN European Holdings BV ανήκει κατά 100 % στην IBIDEN Co., Ltd., η οποία με τη σειρά της είναι εταιρεία μετοχικού κεφαλαίου με πολλούς ιδιοκτήτες: εταιρείες (π.χ. τράπεζες) και ιδιωτικές οντότητες. Η IBIDEN European Holdings BV κατέχει την IBIDEN HU κατά 99 % και η IBIDEN Co., Ltd κατά 1 %. Η IBIDEN European Holdings BV κατέχει το 100 % της IBIDEN DPF France S.A.S. από το τέλος του 2005.
(14)
Η μητρική εταιρεία IBIDEN Co., Ltd. είναι μια πολυεθνική εταιρεία που ιδρύθηκε το 1912 ως εταιρεία παραγωγής ηλεκτρικής ενέργειας, και έχει την έδρα της στην πόλη Τζιφού της Ιαπωνίας. Οι δραστηριότητές της μπορούν να διαιρεθούν σε πέντε τμήματα, τα ποσοστά των οποίων στον ετήσιο κύκλο πωλήσεων του 2005 ήταν τα εξής: το τμήμα ηλεκτρονικών 50 %, το τμήμα κεραμικών 22 %, το τμήμα υλικών εξοπλισμού κτιρίων 16 %, το τμήμα κατασκευαστικών υλικών 4 %, και άλλα μικρότερα τμήματα 8 % (όπως π.χ. τα τμήματα πετρελαϊκών προϊόντων, υπηρεσιών πληροφοριών, συνθετικής ρητίνης, και το τμήμα επεξεργασίας γεωργικών, κτηνοτροφικών και αλιευτικών προϊόντων). Σύμφωνα με τις ετήσιες οικονομικές καταστάσεις του 2006 (5), ο όμιλος IBIDEN διαθέτει 47 θυγατρικές και μία συνδεδεμένη εταιρεία, η οποία δεν δραστηριοποιείται στον τομέα των κεραμικών. Το 2006 οι ενοποιημένες καθαρές πωλήσεις ήταν 319,00 δισεκατ. γιεν, τα έσοδα εκμετάλλευσης 43,6 δισεκατ. γιεν, και τα καθαρά έσοδα 27,2 δισεκατ. γιεν. Κατά το ίδιο έτος, ο όμιλος απασχολούσε 10 115 εργαζομένους στις επιχειρήσεις και τα εργοστάσιά του σε όλο τον κόσμο.
2.3. Επενδυτικό σχέδιο
2.3.1. Το νέο επενδυτικό σχέδιο της IBIDEN HU στο Dunavarsány
(15)
Η κοινοποίηση αφορά τη δεύτερη φάση ενός επενδυτικού σχεδίου που έχει ως στόχο την εγκατάσταση μονάδας παραγωγής κεραμικών υποστρωμάτων για φίλτρα σωματιδίων ντίζελ στο βιομηχανικό πάρκο Dunavarsány.
(16)
Με επιστολή της 1ης Απριλίου 2005 οι ουγγρικές αρχές, σύμφωνα με την παράγραφο 36 του ΠΤΠ 2002 (6), ενημέρωσαν την Επιτροπή σχετικά με την κρατική ενίσχυση που χορηγήθηκε στην IBIDEN HU για την πρώτη φάση του επενδυτικού σχεδίου.
(17)
Οι ουγγρικές αρχές υποστηρίζουν ότι οι δύο φάσεις της επένδυσης από την IBIDEN HU στο βιομηχανικό πάρκο Dunavarsány πρέπει να θεωρηθούν ένα και ενιαίο επενδυτικό σχέδιο κατά την έννοια της παραγράφου 49 του ΠΤΠ 2002: οι δύο φάσεις της επένδυσης αφορούν την ίδια εγκατάσταση παραγωγής, την ίδια εταιρεία, το ίδιο προϊόν και η έναρξη της δεύτερης έγινε εντός χρονικής περιόδου τριών ετών από την έναρξη της πρώτης.
(18)
Σύμφωνα με την ενημέρωση από τις ουγγρικές αρχές σχετικά με τις δύο φάσεις της επένδυσης, η παραγωγή κεραμικών υποστρωμάτων για φίλτρα σωματιδίων ντίζελ θα πραγματοποιείται σε δύο νεόκτιστα κτίρια 24 000 m2 και 30 900 m2 αντίστοιχα, στο βιομηχανικό πάρκο Dunavarsány. Μέχρι το 2007 πρόκειται να εγκατασταθούν τέσσερις γραμμές παραγωγής στο κτίριο Ι και πέντε γραμμές στο κτίριο II.
(19)
Μέχρι το 2007 το σχέδιο θα δημιουργήσει συνολικά 1 100 νέες θέσεις εργασίας πλήρους απασχόλησης στο Dunavarsány.
(20)
Οι ουγγρικές αρχές βεβαιώνουν ότι στην ενισχυόμενη εγκατάσταση και για πέντε έτη μετά από την ολοκλήρωση της επένδυσης, δεν πρόκειται να παραχθούν άλλα προϊόντα πλην όσων προβλέπονται από το επενδυτικό σχέδιο.
(21)
Επιπλέον, οι ουγγρικές αρχές βεβαιώνουν ότι ο δικαιούχος δέχτηκε να διατηρήσει την επένδυση στη συγκεκριμένη εγκατάσταση για ελάχιστη χρονική περίοδο πέντε ετών μετά την ολοκλήρωση της επένδυσης.
2.3.2. Χρονοδιάγραμμα του επενδυτικού σχεδίου της IBIDEN HU στο Dunavarsány
(22)
Τα έργα του επενδυτικού σχεδίου έχουν ήδη ξεκινήσει από τον Οκτώβριο του 2004. Η παραγωγή που συνδέεται με το σχέδιο ξεκίνησε τον Αύγουστο του 2005 στο κτίριο I και το Μάιο του 2006 στο κτίριο II. Η πλήρης παραγωγική ικανότητα όσον αφορά το σχέδιο αναμενόταν να επιτευχθεί τον Απρίλιο του 2007. Ο πίνακας I περιλαμβάνει περαιτέρω στοιχεία για το χρονοδιάγραμμα του σχεδίου:
Πίνακας Ι
Χρονοδιάγραμμα του επενδυτικού σχεδίου
Έναρξη του σχεδίου
Έναρξη της παραγωγής
Τέλος του σχεδίου
Πλήρης παραγωγική ικανότητα
Φάση Ι
6.10.2004
1.8.2005
1.1.2006
1.5.2006
(1,2 εκατ. μονάδες ετησίως)
Φάση ΙΙ
20.6.2005
3.5.2006
31.3.2007
1.4.2007
(επιπλέον 1,2 εκατ. μονάδες ετησίως)
2.4. Κόστος του επενδυτικού σχεδίου
(23)
Η ονομαστική αξία του συνολικού επιλέξιμου επενδυτικού κόστους του σχεδίου είναι 47 570 933 882 HUF (ουγγρικά φιορίνια) (ή 190,83 εκατ. ευρώ). Σε τρέχουσες τιμές αυτό το ποσό αντιστοιχεί σε 41 953 072 670 HUF (168,30 εκατ. ευρώ) (7). Ο πίνακας ΙΙ παρουσιάζει αναλυτικά το σύνολο του επιλέξιμου κόστους ανά έτος και κατηγορία.
Πίνακας ΙΙ
Ονομαστική αξία επιλέξιμου κόστους επένδυσης (Φάσεις Ι και ΙΙ) σε εκατ. HUF
2004
2005
2006
2007
Σύνολο
Γη
[…] (8)
[…]
[…]
[…]
[…]
Υποδομές
[…]
[…]
[…]
[…]
[…]
Κτίρια
[…]
[…]
[…]
[…]
[…]
Εγκαταστάσεις παροχών
[…]
[…]
[…]
[…]
[…]
Μηχανολογικός εξοπλισμός
[…]
[…]
[…]
[…]
[…]
Επιλέξιμη επένδυση
[…]
[…]
[…]
[…]
47 571
Φάση Ι
Φάση ΙΙ
Φάση Ι
Φάση ΙΙ
Φάση Ι
Φάση ΙΙ
Φάση Ι
Φάση ΙΙ
[…]
[…]
[…]
[…]
[…]
[…]
[…]
[…]
2.5. Χρηματοδότηση του σχεδίου
(24)
Οι ουγγρικές αρχές βεβαίωσαν ότι η συμμετοχή του δικαιούχου υπερβαίνει το 25 % του επιλέξιμου κόστους, ποσοστό για το οποίο ο δικαιούχος δεν έχει λάβει κανενός είδους δημόσια επιχορήγηση.
2.6. Νομική βάση
(25)
Η οικονομική υποστήριξη προς την IBIDEN HU χορηγείται σύμφωνα με τις ακόλουθες δύο νομικές βάσεις:
α.)
«HU 1/2003 - Ειδικό καθεστώς προώθησης των επενδύσεων» (9). Το εν λόγω καθεστώς έχει ως νομική βάση το «Διάταγμα 1/2001 (I.5.) του Υπουργού Οικονομίας σχετικά με το ειδικό καθεστώς επιχειρηματικότητας» και το «Διάταγμα 19/2004 (II. 27.) του Υπουργού Οικονομίας και Μεταφορών σχετικά με τους λεπτομερείς κανόνες ορισμένων καθεστώτων ενίσχυσης του Υπουργείου».
β)
Το Υπουργείο Οικονομικών θα επιτρέψει μια φορολογική απαλλαγή βάσει του καθεστώτος «Φορολογικό πλεονέκτημα για την ανάπτυξη» (10). Αυτό το καθεστώς καθιερώθηκε δυνάμει του «Νόμου LXXXI του 1996 περί του φόρου εταιρειών και του φόρου μερισμάτων» και του «Κυβερνητικού διατάγματος 275/2003 (XII.24.) περί φορολογικού πλεονεκτήματος για την ανάπτυξη».
2.7. Ποσό και ένταση ενίσχυσης
(26)
Το συνολικό ονομαστικό ποσό της ενίσχυσης είναι 15 591 223 750 HUF (62,55 εκατ. ευρώ), που αντιστοιχεί σε 9 793 809 933 HUF (39,29 εκατ. ευρώ) σε τρέχουσες τιμές. Με βάση το επιλέξιμο κόστος που αναφέρεται στην ανωτέρω παράγραφο 23, αυτό το ποσό αντιστοιχεί σε ένταση ενίσχυσης 22,44 % σε καθαρό ισοδύναμο επιχορήγησης (NGE) (11).
(27)
Η ενίσχυση παρέχεται με τη μορφή των εξής δύο μέσων ενίσχυσης. Πρώτον, το Υπουργείο Οικονομίας και Μεταφορών προβαίνει στην επιχορήγηση ποσού συνολικής ονομαστικής αξίας 3 592 000 000 HUF (14,41 εκατ. ευρώ) σε διάφορες δόσεις από το έτος 2005 έως το 2007. Δεύτερον, το Υπουργείο Οικονομικών προσφέρει απαλλαγή από το φόρο εταιρειών (12) που υπολογίζεται σε 11 999 223 750 HUF (48,14 εκατ. ευρώ) σε ονομαστική αξία, και η οποία θα παρασχεθεί στο χρονικό διάστημα μεταξύ 2007 και 2016. Το ύψος της επιχορήγησης σε τρέχουσες αξίες είναι 3 118 450 763 HUF (12,51 εκατ. ευρώ) και το ποσό της φορολογικής απαλλαγής σε τρέχουσες αξίες είναι 6 675 359 170 HUF (26,78 εκατ. ευρώ).
(28)
Οι ουγγρικές αρχές διευκρίνισαν ότι έχει ήδη χορηγηθεί στην IBIDEN HU ενίσχυση ύψους 7 411 828 735 HUF (29,73 εκατ. ευρώ) σε τρέχουσα αξία (11 745 422 640 HUF ή 47,12 εκατ. ευρώ σε ονομαστική αξία), βάσει των υφιστάμενων καθεστώτων περιφερειακής ενίσχυσης (13) έως το όριο κοινοποίησης μεμονωμένων ενισχύσεων που προβλέπεται στην παράγραφο 24 του ΠΤΠ 2002. Για την πρώτη φάση του επενδυτικού σχεδίου, το Υπουργείο Οικονομικών χορήγησε ενίσχυση ύψους 4 832 595 058 HUF (19,39 εκατ. ευρώ) σε τρέχουσα αξία (8 773 422 640 HUF ή 35,20 εκατ. ευρώ σε ονομαστική αξία) στις 25 Φεβρουαρίου 2005, ενώ το Υπουργείο Οικονομίας και Μεταφορών χορήγησε ενίσχυση ύψους 1 875 354 000 HUF (7,52 εκατ. ευρώ) σε τρέχουσα αξία (2 142 000 000 HUF ή 8,60 εκατ. ευρώ σε ονομαστική αξία) στις 3 Μαρτίου 2005. Για τη δεύτερη φάση της επένδυσης, το Υπουργείο Οικονομίας και Μεταφορών χορήγησε ενίσχυση ύψους 703 879 677 HUF (2,82 εκατ. ευρώ) σε τρέχουσα αξία (830 000 000 HUF ή 3,33 εκατ. ευρώ σε ονομαστική αξία) στις 22 Δεκεμβρίου 2006.
(29)
Επομένως, σύμφωνα με τις ουγγρικές αρχές, το ποσό της ενίσχυσης που αφορά την κοινοποίηση είναι η διαφορά μεταξύ του συνολικού ποσού της ενίσχυσης και της επιχορήγησης που έχει ήδη παρασχεθεί, δηλαδή 2 381 981 198 HUF (9,56 εκατ. ευρώ) σε σημερινές τιμές (η ονομαστική αξία αυτού του ποσού είναι 3 845 801 110 HUF ή 15,43 εκατ. ευρώ).
(30)
Όσον αφορά το υπόλοιπο ποσό της ενίσχυσης που πρόκειται να χορηγηθεί για τη δεύτερη φάση της επένδυσης, οι ουγγρικές αρχές έχουν διακόψει τη διαδικασία λήψης αποφάσεων μέχρι να εκδοθεί η απόφαση της Ευρωπαϊκής Επιτροπής. Επομένως η κοινοποιηθείσα ενίσχυση θα χορηγηθεί με την επιφύλαξη της έγκρισης της Επιτροπής.
(31)
Οι ουγγρικές αρχές επιβεβαιώνουν ότι η ενίσχυση για το σχέδιο δεν δύναται να σωρευτεί με ενισχύσεις που λαμβάνονται για το ίδιο επιλέξιμο κόστος από άλλες τοπικές, περιφερειακές, εθνικές ή κοινοτικές πηγές.
(32)
Οι ουγγρικές αρχές βεβαιώνουν ότι οι αιτήσεις ενίσχυσης για την πρώτη φάση του επενδυτικού σχεδίου υποβλήθηκαν στις 5 Δεκεμβρίου 2003 στο Υπουργείο Οικονομίας και Μεταφορών και στις 16 Σεπτεμβρίου 2004 στο Υπουργείο Οικονομικών. Οι αιτήσεις ενίσχυσης για τη δεύτερη φάση του επενδυτικού σχεδίου υποβλήθηκαν στις 28 Μαρτίου 2005 και στις 31 Μαΐου 2005 αντίστοιχα. Επομένως, οι αντίστοιχες αιτήσεις ενίσχυσης είχαν γίνει πριν από την έναρξη των εργασιών της πρώτης φάσης του σχεδίου στις 6 Οκτωβρίου 2004 και της δεύτερης φάσης του σχεδίου στις 20 Ιουνίου 2005.
2.8. Γενικές δεσμεύσεις
(33)
Οι ουγγρικές αρχές δεσμεύτηκαν να υποβάλουν στην Επιτροπή:
-
αντίγραφο της υπογεγραμμένης σύμβασης ή των συμβάσεων ενίσχυσης/επένδυσης μεταξύ της χορηγούσας αρχής και του δικαιούχου, εντός δύο μηνών από τη χορήγηση της ενίσχυσης,
-
μια ενδιάμεση έκθεση (η οποία θα περιλαμβάνει πληροφορίες για τα ποσά της ενίσχυσης που καταβάλλονται, για την εκτέλεση της σύμβασης ενίσχυσης και για τυχόν άλλα επενδυτικά σχέδια στην ίδια εγκατάσταση/εργοστάσιο), κάθε πέντε έτη, αρχής γενομένης από την ημερομηνία έγκρισης της ενίσχυσης από την Επιτροπή,
-
λεπτομερή τελική έκθεση, εντός έξι μηνών από την καταβολή της τελευταίας δόσης της ενίσχυσης, με βάση το κοινοποιηθέν χρονοδιάγραμμα πληρωμών.
3. ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
(34)
Το κοινοποιηθέν σχέδιο αφορά την παραγωγή «κεραμικών υποστρωμάτων για φίλτρα σωματιδίων ντίζελ» (εφεξής: DPF), τα οποία τοποθετούνται σε ντιζελοκίνητα επιβατικά αυτοκίνητα και ελαφρά φορτηγά. Το κεραμικό εξάρτημα, το οποίο παράγεται από την IBIDEN HU, είναι ένα ενδιάμεσο προϊόν (επίπεδο βαθμίδας 3), το οποίο κατόπιν πωλείται υπό όρους αγοράς σε ανεξάρτητες εταιρείες. Αυτές προσθέτουν στο υπόστρωμα μια επικάλυψη από πολύτιμο μέταλλο έτσι ώστε να προκύψει ένα επιχρισμένο DPF (επίπεδο βαθμίδας 2). Τα επιχρισμένα DPF πωλούνται ακολούθως σε παραγωγούς πολλαπλών εξαγωγής (επίπεδο βαθμίδας 1), οι οποίοι εφοδιάζουν απευθείας τα εργοστάσια συναρμολόγησης αυτοκινήτων.
(35)
Η Επιτροπή, στην απόφαση κίνησης της επίσημης διαδικασίας έρευνας ανέφερε ότι οι ουγγρικές αρχές εισηγήθηκαν έναν ευρύ ορισμό της σχετικής αγοράς, ο οποίος καλύπτει αφενός τα βασικά κατασκευαστικά μέρη του συστήματος επεξεργασίας καυσαερίων των ντιζελοκίνητων οχημάτων, δηλαδή τους καταλύτες οξείδωσης ντίζελ (εφεξής: DOC), με τους οποίους γίνεται η επεξεργασία αερίων (CO και HC) καθώς και, μέχρι ενός σημείου, του διαλυτού οργανικού κλάσματος (SOF) των σωματιδιακών ρύπων (PM) και, αφετέρου, τα φίλτρα σωματιδίων ντίζελ (εφεξής: DPF) (14), τα οποία χρησιμεύουν για την επεξεργασία του μη διαλυτού κλάσματος των σωματιδιακών ρύπων, δηλαδή της αιθάλης. Οι ίδιες αρχές υποστηρίζουν ότι αυτές οι συσκευές παρουσιάζουν μεγάλη ομοιότητα μεταξύ τους, δεδομένου ότι και οι δύο κατατείνουν στη μείωση των βλαβερών ουσιών από εκπομπές καυσαερίων, οπότε ανήκουν στην ίδια σχετική αγορά. Υποστηρίζουν ακόμη ότι οι διαδικασίες και τεχνολογίες κατασκευής των δύο συσκευών είναι παραπλήσιες.
(36)
Η Επιτροπή, στην απόφαση κίνησης της επίσημης διαδικασίας έρευνας για την παρούσα υπόθεση, εξέφρασε τις αμφιβολίες της σχετικά με τη συμβατότητα της ενίσχυσης με την κοινή αγορά, σύμφωνα με το άρθρο 87 παράγραφος 3 στοιχείο α) της συνθήκης ΕΚ και του ΠΤΠ 2002. Η Επιτροπή παρατήρησε επίσης πως η προσέγγιση των ουγγρικών αρχών όσον αφορά τη σχετική αγορά δεν υποστηρίζεται ούτε από τις δύο ανεξάρτητες έρευνες αγοράς [την έρευνα της Frost & Sullivan Ltd («F&S») (15) και της AVL List GmbH («AVL»)] (16), οι οποίες υποβλήθηκαν από τις ουγγρικές αρχές.
(37)
Συγκεκριμένα, η Επιτροπή εξέφρασε αμφιβολίες για το κατά πόσον τα προϊόντα DOC και DPF μπορούν να θεωρηθούν εναλλάξιμα μεταξύ τους και για το κατά πόσο ανήκουν στην ίδια σχετική αγορά προϊόντος που αφορά τις συσκευές μετεπεξεργασίας ενώ, κατά το χρόνο κίνησης της επίσημης διαδικασίας έρευνας, η Επιτροπή ήταν της άποψης ότι η σχετική αγορά προϊόντος είναι στενότερη και καλύπτει μόνο τα υποστρώματα φίλτρων σωματιδίων ντίζελ που τοποθετούνται στα συστήματα εξάτμισης ντιζελοκίνητων οχημάτων.
(38)
Πρώτον, η Επιτροπή παρατήρησε ότι η κύρια λειτουργία του DPF είναι η επεξεργασία στερεών ανόργανων και μη διαλυτών σωματιδιακών ρύπων (δηλαδή αιθάλης), ενώ σκοπός ενός καταλύτη DOC είναι ο καθαρισμός επικίνδυνων αερίων και του διαλυτού οργανικού κλάσματος (SOF) που περιέχεται σε σωματιδιακούς ρύπους, χωρίς να παρέχει τη δυνατότητα συγκέντρωσης της αιθάλης. Μολονότι αληθεύει ότι υπάρχει κάποια αλληλεπικάλυψη μεταξύ των δύο λειτουργιών, υπό την έννοια ότι ένα επιχρισμένο φίλτρο DPF επιτρέπει επίσης μέχρι ενός σημείου την επεξεργασία βλαβερών αερίων, το στοιχείο αυτό δεν εξαλείφει την αναγκαιότητα ενός χωριστού καταλύτη DOC στο σύστημα επεξεργασίας καυσαερίων. Αμφότερες οι τεχνολογίες θα εξακολουθήσουν να συνυπάρχουν και πρέπει να εγκαθίστανται από κοινού κατά την υπό εξέταση χρονική περίοδο (δηλαδή μέχρι το 2008). Για τις ανάγκες των μελλοντικών τεχνολογιών τύπου «ευρώ 5-6», θα εξακολουθήσουν να χρησιμοποιούνται καταλύτες DOC για την οξείδωση των CO, HC και SOF. Συνεπώς, η Επιτροπή παρατήρησε πως δεν προκύπτει να υπάρχει υποκαταστασιμότητα στο σκέλος της ζήτησης, δεδομένου ότι πρόκειται για δύο αυτοτελείς και συμπληρωματικές μεταξύ τους συσκευές.
(39)
Επίσης, στην απόφαση κίνησης της επίσημης διαδικασίας έρευνας, η Επιτροπή επισήμανε πως, σύμφωνα με μία από τις μελέτες, η εταιρεία Eberspächer διέθεσε πρόσφατα ένα πραγματικά πολυλειτουργικό προϊόν, το οποίο ενσωματώνει σε έναν κεραμικό μονόλιθο τις λειτουργίες και του DOC και του DPF, και το οποίο χρησιμοποιείται στο Volkswagen Passat. Ωστόσο, η Επιτροπή αμφέβαλε για το εάν το προϊόν της IBIDEN HU είναι κατάλληλο για τέτοιου είδους ολοκληρωμένη πολυλειτουργικότητα.
(40)
Δεύτερον, η Επιτροπή επισήμανε πως η υποκαταστασιμότητα στο σκέλος της προσφοράς είναι επίσης αμφίβολη. Δεν προσκομίστηκαν απτά αποδεικτικά στοιχεία για την ύπαρξη υποστρωμάτων για παραγωγούς DOC που να είναι επιπλέον σε θέση να παράγουν υποστρώματα για DPF με τον ίδιο εξοπλισμό και χωρίς σημαντικό επιπρόσθετο επενδυτικό κόστος, ή αντιστρόφως. Εξάλλου, η υποκαταστασιμότητα είναι αμφίβολη και επειδή η τιμή ενός DPF είναι περίπου τετραπλάσια της τιμής ενός DOC.
(41)
Τέλος, η Επιτροπή παρατήρησε πως, ενώ η ενίσχυση φαίνεται να πληροί τις προϋποθέσεις των κατευθυντήριων γραμμών του 1998 σχετικά με τις κρατικές ενισχύσεις περιφερειακού χαρακτήρα (17), η Επιτροπή διατηρεί αμφιβολίες για το κατά πόσο το μερίδιο αγοράς του δικαιούχου στη σχετική αγορά υπολείπεται του 25 % όπως επιτάσσει η παράγραφος 24 στοιχείο α) του ΠΤΠ 2002. Οι μελέτες αγοράς που υποβλήθηκαν από τις ουγγρικές αρχές καταδεικνύουν ότι το μερίδιο από πλευράς ποσοτήτων της IBIDEN στην ευρωπαϊκή αγορά DPF υπερβαίνει κατά πολύ το όριο του 25 %, τόσο πριν όσο και μετά την επένδυση. Επομένως, δεν τηρείται ο όρος που τίθεται σύμφωνα με την παράγραφο 24 στοιχείο α) του ΠΤΠ 2002 σε περίπτωση που θεωρηθεί ότι τα φίλτρα DPF αποτελούν τη σχετική αγορά. Ωστόσο, στη συνδυασμένη αγορά DPF και DOC, η οποία θεωρείται από τις ουγγρικές αρχές η σχετική αγορά, το μερίδιο αγοράς της IBIDEN παραμένει από πλευράς ποσοτήτων κάτω από το 25 % τόσο πριν όσο και μετά την επένδυση.
4. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
(42)
Μετά τη δημοσίευση της απόφασής της για την κίνηση της επίσημης διαδικασίας έρευνας στην Επίσημη Εφημερίδα της Ευρωπαϊκής Ένωσης, η Επιτροπή έλαβε παρατηρήσεις από τα παρακάτω ενδιαφερόμενα μέρη:
α)
Το δικαιούχο της ενίσχυσης, ήτοι την εταιρεία IBIDEN Hungary Gyártó Kft.
β)
Το Εργαστήριο Τεχνολογίας Σωματιδίων και Αερολυμάτων, Θέρμη Θεσσαλονίκης, Ελλάδα, ένα κέντρο έρευνας και τεχνολογίας.
γ)
Την εταιρεία Saint-Gobain Industrie Keramik Rödental GmbH, Rödental, Γερμανία, ανταγωνιστή (εφεξής: Saint-Gobain).
δ)
Έναν ενδιαφερόμενο ο οποίος, σύμφωνα με το άρθρο 6 παράγραφος 2 του κανονισμού (ΕΚ) αριθ. 659/1999 του Συμβουλίου (18), ζήτησε από την Επιτροπή να παραμείνει ανώνυμος.
(43)
Τα επιχειρήματα που προβλήθηκαν από τα παραπάνω ενδιαφερόμενα μέρη μπορούν να συνοψιστούν ως εξής.
4.1. Σχετική αγορά προϊόντος, σύμφωνα με την IBIDEN HU και το Εργαστήριο Τεχνολογίας Σωματιδίων και Αερολυμάτων
(44)
Ο δικαιούχος της ενίσχυσης, η εταιρεία IBIDEN HU, καθώς και το Εργαστήριο Τεχνολογίας Σωματιδίων και Αερολυμάτων υποστηρίζουν τον ευρύ ορισμό της αγοράς, ο οποίος καλύπτει όλα τα εξαρτήματα (κυρίως τα DOC και DPF) στο σύστημα επεξεργασίας καυσαερίων των ντιζελοκίνητων οχημάτων. Επισημαίνουν ότι τα DOC και τα DPF είναι παραπλήσια, αφού σκοπός αμφότερων των συσκευών είναι η μείωση των βλαβερών ουσιών στις εκπομπές αερίων και, επομένως, ανήκουν στην ίδια σχετική αγορά προϊόντος.
(45)
Σύμφωνα με αυτήν την άποψη, τόσο τα DOC όσο και τα DPF θεωρούνται εξαρτήματα αφαίρεσης σωματιδιακών ρύπων, παρά το γεγονός ότι η IBIDEN HU αναγνωρίζει πως το DOC δεν χρησιμεύει στην επεξεργασία των μη διαλυτών στοιχείων των σωματιδιακών ρύπων (δηλαδή της αιθάλης). Τα ενδιαφερόμενα μέρη υποστηρίζουν ότι το προϊόν της IBIDEN HU ανήκει στην ίδια αγορά με το DOC διότι, εκτός από την κύρια λειτουργία του που είναι να φιλτράρει την αιθάλη, φιλτράρει επίσης και τους υδρογονάνθρακες και το οξείδιο του άνθρακα. Εναπόκειται λοιπόν στους κατασκευαστές αυτοκινήτων να αποφασίσουν εάν θα κατασκευάσουν το εξάρτημα επεξεργασίας καυσαερίων από ξεχωριστά εξαρτήματα, ένα για τον καθαρισμό των επιβλαβών αέριων ουσιών και ένα για την επεξεργασία των σωματιδίων, ή εάν θα χρησιμοποιήσουν το πολυλειτουργικό εξάρτημα.
(46)
Παρ’ όλα αυτά, η IBIDEN HU αναγνωρίζει στις παρατηρήσεις της ότι παρά την επιπλέον λειτουργία του DPF της IBIDEN HU που βοηθά στον αποτελεσματικότερο καθαρισμό των αερίων (HC και CO), απαιτείται η συνδυασμένη χρήση DPF και DOC προκειμένου να διασφαλιστεί η συμμόρφωση με τους κανονισμούς για τις εκπομπές αερίων. Ένα καλά σχεδιασμένο DPF υψηλής ποιότητας μπορεί να μειώσει το μέγεθος και την πολυπλοκότητα του DOC που πρέπει να εγκαταστήσει ο κατασκευαστής αυτοκινήτων στα οχήματα και, άρα, το DPF έχει σημαντική επίδραση στο DOC και αντιστρόφως, κάτι που σημαίνει πως όταν η μία συσκευή γίνεται πιο περίπλοκη, η άλλη πρέπει να ανταποκρίνεται σε αυτές τις αλλαγές.
(47)
Τόσο η IBIDEN HU όσο και το Εργαστήριο Τεχνολογίας Σωματιδίων και Αερολυμάτων αναφέρονται σε μια τάση της τεχνολογικής ανάπτυξης των DOC και DPF που θα οδηγήσει σε μια νέα γενιά φίλτρων, τα οποία θα ενσωματώνουν τα πλεονεκτήματα, τα χαρακτηριστικά και τις προηγούμενες τεχνολογίες σε μία μονάδα, συνδυάζοντας έτσι τα DOC και DPF στο ίδιο μονολιθικό υπόστρωμα (για παράδειγμα, η Volkswagen διαθέτει ήδη εξαρτήματα μετεπεξεργασίας τέταρτης γενιάς στο μοντέλο της Passat, χρησιμοποιώντας απλώς ένα DPF χωρίς DOC). Ωστόσο, η IBIDEN HU επισημαίνει ότι επί του παρόντος παράγει DPF «τρίτης γενιάς» (19) και πραγματοποιεί συνεχείς βελτιώσεις στο προϊόν έτσι ώστε να το μετατρέψει σε DPF «τέταρτης γενιάς» το οποίο θα ενσωματώνει πλήρως και τις λειτουργικότητες του DOC.
(48)
Η IBIDEN HU επισημαίνει επίσης ότι, παρά το γεγονός ότι η Επιτροπή στην απόφαση κίνησης της επίσημης διαδικασίας έρευνας υποστηρίζει το αντίθετο, στην πραγματικότητα η τιμή του προϊόντος της IBIDEN δεν είναι τετραπλάσια από την τιμή ενός DOC. Η IBIDEN HU κατασκευάζει ένα ημιέτοιμο προϊόν, και επομένως το τελικό προϊόν (επιχρισμένο DPF) είναι πολύ πιο ακριβό από το ημιέτοιμο προϊόν της IBIDEN HU. Η τρέχουσα εμπειρία από τη βιομηχανία δείχνει ότι η αγοραία τιμή της συσκευής μετά την επικάλυψη, την τοποθέτηση μεταλλικού περιβλήματος και την τοποθέτηση παρεμβύσματος, είναι 2,5 φορές υψηλότερη από την τιμή του υποστρώματος, ήτοι του προϊόντος του ομίλου IBIDEN: για παράδειγμα, το 2007 η αγοραία τιμή ενός DPF ήταν 453 ευρώ και η τιμή του υποστρώματος (ημιέτοιμο προϊόν) ήταν μόλις […] ευρώ, ενώ η αγοραία τιμή ενός DOC ήταν 102 ευρώ το 2007 (20).
(49)
Επιπλέον, όσον αφορά τη δυνατότητα υποκατάστασης στο σκέλος της προσφοράς, η IBIDEN HU επισημαίνει ότι οι τεχνολογίες παραγωγής των DOC και DPF είναι παραπλήσιες: οι μόνες βασικές διαφορές είναι ότι για την παραγωγή των DPF προστίθεται η διαδικασία θηλυκώματος στη διαδικασία παραγωγής ενός DOC και ότι η φάση της κοπής είναι πρωιμότερη στην περίπτωση των DOC.
(50)
Επίσης, η IBIDEN HU υποστηρίζει ότι σύμφωνα με αρκετές μελέτες, συμπεριλαμβανομένου και ενός εγγράφου της Johnson Matthey Ιαπωνίας, υπάρχουν κατασκευαστές που παράγουν και DOC και DPF και, επομένως, η διαφορά μεταξύ κατασκευαστών DOC και κατασκευαστών DPF είναι συγκεχυμένη.
4.2. Σχετική αγορά προϊόντος σύμφωνα με την Saint-Gobain και το ενδιαφερόμενο μέρος που διατηρεί την ανωνυμία του
(51)
Δύο από τα τέσσερα ενδιαφερόμενα μέρη -η Saint-Gobain και ο ενδιαφερόμενος που διατηρεί την ανωνυμία του- υποστήριξαν τις αμφιβολίες που εξέφρασε η Επιτροπή στην απόφαση να κινήσει την επίσημη διαδικασία έρευνας. Σύμφωνα με αυτά τα ενδιαφερόμενα μέρη, τα DOC και DPF δεν μπορούν να θεωρηθούν υποκατάστατα το ένα του άλλου και, επομένως, δεν ανήκουν στην ίδια σχετική αγορά προϊόντος. Συνεπώς, υποστηρίζουν πως στην παρούσα περίπτωση μόνο η αγορά DPF είναι η σχετική αγορά προϊόντος. Σύμφωνα με αυτά τα ενδιαφερόμενα μέρη, οι βασικοί λόγοι είναι οι εξής:
4.2.1. Δεν υπάρχει δυνατότητα υποκατάστασης στο σκέλος της ζήτησης
(52)
Τα ενδιαφερόμενα μέρη επισημαίνουν ότι τα κύρια χαρακτηριστικά των υποστρωμάτων στα DOC και τα DPF είναι διαφορετικά: το υπόστρωμα ενός DOC συνήθως κατασκευάζεται από μη πορώδη κορδιερίτη που πρέπει να είναι ανθεκτικός σε θερμοκρασίες 400 °C, ή από ανοξείδωτο μεταλλικό φύλλο. Το υπόστρωμα DPF συνήθως κατασκευάζεται από πορώδες ανθρακοπυρίτιο που πρέπει να είναι ανθεκτικό σε θερμοκρασίες 1 000 °C (η ανθεκτικότητα σε τόσο υψηλές θερμοκρασίες είναι απαραίτητη για την καύση της αιθάλης και την αποφυγή απόφραξης του επιχρισμένου φίλτρου). Συνεπώς, λόγω των πολύ διαφορετικών θερμικών χαρακτηριστικών που έχουν οι δύο συσκευές, οι πελάτες δεν έχουν τη δυνατότητα να επιλέξουν υπόστρωμα DPF αντί για υπόστρωμα DOC ή αντιστρόφως σε περίπτωση που υπάρχει σχετική αύξηση της τιμής σε ένα από τα δύο προϊόντα.
(53)
Σύμφωνα με την Saint-Gobain, εφόσον τα υλικά που χρησιμοποιούνται για τα υποστρώματα των DPF είναι υλικά υψηλότερης απόδοσης, υπάρχει επίσης και διαφορά στην τιμή των δύο συσκευών: το υπόστρωμα (χωρίς το κόστος επικάλυψης του καταλύτη και της τοποθέτησής του σε περίβλημα) ενός DPF κοστίζει κατά μέσο όρο 120 ευρώ, ενώ το υπόστρωμα ενός DOC κοστίζει κατά μέσο όρο μεταξύ 12 και 20 ευρώ (επίσης χωρίς το κόστος επικάλυψης του καταλύτη και της τοποθέτησής του σε περίβλημα). Επομένως, όπως ισχυρίζεται η Saint-Gobain, οι κατασκευαστές DPF προφανώς δεν μπορούν να επιλέξουν υπόστρωμα DOC για τεχνικούς λόγους (ειδάλλως θα το έκαναν, δεδομένης της διαφοράς στην τιμή), αλλά και οι παραγωγοί DOC δεν θα μπορούσαν να υποκαταστήσουν το υπόστρωμα DOC με υπόστρωμα DPF, καθώς θα είχαν ένα πολύ ακριβότερο προϊόν χωρίς τη λειτουργία οξείδωσης που έχει το υπόστρωμα DOC.
(54)
Η Saint-Gobain και ο ενδιαφερόμενος που διατηρεί την ανωνυμία του τονίζουν επίσης τις διαφορές στη χρήση ενός DOC και ενός DPF (21): ο πρωταρχικός σκοπός του DOC είναι η οξείδωση ορισμένων αερίων μέσω χημικής αντίδρασης, ενώ η πρωταρχική λειτουργία του DPF είναι να φιλτράρει την αιθάλη μέσω μηχανικής διαδικασίας. Ενώ υπό ορισμένες συνθήκες το DPF επιτελεί -δευτερευόντως- μέρος των λειτουργιών του DOC, η πλήρης οξείδωση δεν μπορεί να επιτευχθεί παρά μόνο εάν εγκατασταθούν και οι δύο συσκευές. Ακόμα και το επιχρισμένο DPF που χρησιμοποιεί το υπόστρωμα της IBIDEN HU δεν επιτελεί όλες τις λειτουργίες ενός DOC, δεδομένου ότι σκοπός του είναι απλώς να παρέχει επαρκή θερμοκρασία για την καύση της αιθάλης. Ωστόσο, δεν έχει το ίδιο αποτέλεσμα καθαρισμού όπως ένα λειτουργικά αυτόνομο DOC. Αυτά τα ενδιαφερόμενα μέρη υποστηρίζουν ότι, σύμφωνα με τις προσδοκίες πολλών αυτοκινητοβιομηχανιών και των προμηθευτών τους, τα DOC και τα DPF παραμένουν ξεχωριστές συσκευές που εγκαθίστανται η μία δίπλα στην άλλη στον αγωγό της εξάτμισης.
4.2.2. Δεν υπάρχει δυνατότητα υποκατάστασης στο σκέλος της προσφοράς
(55)
Επιπλέον, η Saint-Gobain και ο ενδιαφερόμενος που διατηρεί την ανωνυμία του επισημαίνουν επίσης ότι η διαδικασία παραγωγής ενός DOC και η διαδικασία παραγωγής ενός DPF διαφέρουν σημαντικά: ο μη πορώδης κορδιερίτης που χρησιμοποιείται στο υπόστρωμα DOC συσσωματώνεται στον αέρα σε θερμοκρασία 400 °C. Αντίθετα το πορώδες ανθρακοπυρίτιο, το υλικό που χρησιμοποιείται στο υπόστρωμα του DPF (και που επίσης χρησιμοποιείται στο υπόστρωμα της IBIDEN HU), παράγεται σε πολύ υψηλή θερμοκρασία (πάνω από 2 000 °C) σε ατμόσφαιρα χωρίς οξυγόνο. Αυτή και μόνο η διαφορά θερμοκρασίας είναι τόσο σημαντική ώστε ένα από τα πιο ουσιώδη και δαπανηρά στοιχεία της παραγωγής δεν μπορεί να χρησιμοποιηθεί για την κατασκευή και των δύο τύπων προϊόντος.
(56)
Επιπλέον, το υπόστρωμα του DOC είναι πάντα ένα ενιαίο τεμάχιο κυψελοειδούς κυλίνδρου, με κανάλια που δεν είναι θηλυκωμένα. Το υπόστρωμα του DPF συνήθως σχηματίζεται με συγκόλληση διαφορετικών στοιχείων φίλτρου και τα κανάλια του DPF είναι θηλυκωμένα. Για την κατασκευή των υποστρωμάτων DPF απαιτείται μη οξυγονούχα κάμινος συσσωμάτωσης υψηλής θερμοκρασίας και εξοπλισμός συγκόλλησης και θηλυκώματος, τα οποία δεν είναι απαραίτητα για την παραγωγή υποστρωμάτων DOC. Συνεπώς, τα ενδιαφερόμενα μέρη υποστηρίζουν πως η παραγωγή DPF δεν είναι εφικτή σε γραμμές παραγωγής DOC ούτε αντιστρόφως.
5. ΠΑΡΑΤΗΡΗΣΕΙΣ ΤΩΝ ΟΥΓΓΡΙΚΩΝ ΑΡΧΩΝ
(57)
Οι ουγγρικές αρχές υποστηρίζουν την άποψη του Εργαστηρίου Τεχνολογίας Σωματιδίων και Αερολυμάτων και της IBIDEN Hungary Gyártó Kft. όσον αφορά το σχετικό προϊόν, την αγορά, την τιμή και τα στοιχεία που αφορούν το σκέλος της προσφοράς και της ζήτησης.
(58)
Σύμφωνα με τις ουγγρικές αρχές, ο σύγχρονος έλεγχος εκπομπών ντίζελ βασίζεται στην ενσωμάτωση διαφορετικών λειτουργιών σε επίπεδο συστήματος. Η στενή αλληλεξάρτηση όλων των υπομονάδων (όπως τα DOC και DPF) στα συστήματα ελέγχου εκπομπών ντίζελ έχει οδηγήσει σε αλυσίδες προμήθειας που συνδυάζουν πολλούς παίκτες, συνδέοντας τους κατασκευαστές υποστρωμάτων, επικάλυψης και συστημάτων εξάτμισης, ενώ τα χαρακτηριστικά απόδοσης κάθε μεμονωμένης υπομονάδας δημιουργούν προκλήσεις για ολόκληρη την αλυσίδα προμηθειών. Επομένως, το σχετικό προϊόν πρέπει να είναι το σύστημα ελέγχου εκπομπών ντίζελ ή το σύστημα μετεπεξεργασίας ντίζελ.
(59)
Υποστηρίζουν επίσης ότι το προϊόν της IBIDEN HU είναι μια πολυλειτουργική συσκευή που τοποθετείται στο σύστημα αγωγού της εξάτμισης. Ο συνδυασμός αυτού του προϊόντος και του DOC δημιουργεί τη συσκευή μετεπεξεργασίας τρίτης γενιάς. Επιπλέον, το προϊόν της IBIDEN HU είναι ένα ημιέτοιμο προϊόν, δεδομένου ότι υποβάλλεται σε επίχριση σε επόμενο στάδιο. Χωρίς το επίχρισμα το προϊόν δεν είναι πλήρως λειτουργικό και δεν μπορεί να ταξινομηθεί ως τελικό προϊόν με όρους DPF τρίτης γενιάς. Σε αυτό συνηγορεί και το γεγονός ότι το τελικό προϊόν είναι πολύ πιο ακριβό από το ημιέτοιμο προϊόν της IBIDEN HU: η τρέχουσα αγοραία τιμή της τελικής συσκευής είναι 2,5 φορές υψηλότερη από ό,τι το φίλτρο που παράγει η IBIDEN HU.
(60)
Επίσης, οι ουγγρικές αρχές επισημαίνουν ότι στην πράξη τα DPF τοποθετούνται στα περισσότερα ντιζελοκίνητα αυτοκίνητα και ότι οι κατασκευαστές που χρειάζονται DOC χρειάζονται και DPF. Η ζήτηση δημιουργεί κοινή αγορά για τα προϊόντα, δεδομένου ότι οι ίδιοι κατασκευαστές χρησιμοποιούν τις ίδιες μεθόδους, την ίδια υποδομή και τις ίδιες προσπάθειες για να αποκτήσουν τα προϊόντα. Στο σκέλος της προσφοράς, οι κατασκευαστές DOC και DPF συνήθως χρησιμοποιούν τις ίδιες διαδικασίες κατασκευής, την ίδια τεχνολογία παραγωγής και τα ίδια υλικά. Όσον αφορά τα υλικά, τόσο στα DOC όσο και στα DPF χρησιμοποιείται κορδιερίτης. Η παραγωγή περιλαμβάνει τις ίδιες διαδικασίες, όπως είναι η προετοιμασία του υλικού, η μείξη, η θερμική κατεργασία σκλήρυνσης, η χύτευση, το στέγνωμα, η τελική διαμόρφωση και η χρήση κλιβάνου. Οι μόνες διαφορές στη διαδικασία παραγωγής των δύο προϊόντων είναι ένα επιπλέον στάδιο (θηλύκωμα) και ο διαφορετικός χρόνος ενός άλλου σταδίου (κοπή). Συνεπώς, στην προσφορά εμπλέκονται οι ίδιοι κατασκευαστές, ενώ τα DOC και DPF είναι ανταγωνιστικά προϊόντα στην αγορά μετεπεξεργασίας καυσαερίων.
(61)
Οι ουγγρικές αρχές τονίζουν ότι η IBIDEN HU είναι σε θέση να παράγει υποστρώματα για φίλτρα σωματιδίων με τον ίδιο εξοπλισμό χωρίς σημαντική επένδυση, όπως θα μπορούσε και κάθε κατασκευαστής με την ίδια τεχνολογία παραγωγής. Δεδομένου ότι το DPF είναι μια μορφή εξελιγμένου DOC, το κόστος μετατροπής δεν αποτελεί αρχική επένδυση σε άλλη γραμμή παραγωγής, αλλά ουσιαστική ανάπτυξη των μέσων παραγωγής.
(62)
Επιπλέον, οι ουγγρικές αρχές επισημαίνουν ότι διακρίνεται καθαρά μια τάση στην τεχνολογική εξέλιξη των DOC και DPF, η οποία οδηγεί σε μια νέα γενιά φίλτρων που θα είναι σε θέση να ενσωματώνει τα πλεονεκτήματα, τα χαρακτηριστικά και τις προηγούμενες τεχνολογίες σε μία μονάδα, συνδυάζοντας έτσι τα DOC και DPF. Στον προσδιορισμό της σχετικής αγοράς και στον υπολογισμό του μεριδίου αγοράς πρέπει να λαμβάνεται υπόψη και το DOC δεδομένου ότι αποτελεί, σε συνδυασμό με το DPF, συσκευή μετεπεξεργασίας και ότι από κοινού διασφαλίζουν τη συμμόρφωση με τους κανονισμούς.
(63)
Με βάση τα παραπάνω επιχειρήματα, οι ουγγρικές αρχές θεωρούν ότι ο μόνος ορισμός της σχετικής αγοράς που ευσταθεί είναι αυτός που θεωρεί πως σχετική αγορά είναι ολόκληρη η αγορά συσκευών μετεπεξεργασίας ντίζελ, η οποία περιλαμβάνει και τα DPF και τα DOC. Σύμφωνα με τη μελέτη της ανεξάρτητης εταιρείας ερευνών αγοράς, της AVL, το μερίδιο αγοράς της IBIDEN στην αγορά συσκευών μετεπεξεργασίας ντίζελ υπολείπεται του 25 % τόσο πριν όσο και μετά την επένδυση και πληροί επομένως τον όρο της παραγράφου 24 στοιχείο α) του ΠΤΠ 2002. Συνεπώς, οι ουγγρικές αρχές θεωρούν ότι η Επιτροπή πρέπει να ολοκληρώσει τη διαδικασία που προβλέπει το άρθρο 88 παράγραφος 2, εκδίδοντας θετική απόφαση.
6. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ
6.1. Ύπαρξη κρατικής ενίσχυσης κατά την έννοια του άρθρου 87 παράγραφος 1 της συνθήκης ΕΚ
(64)
Στην απόφαση κίνησης της επίσημης διαδικασίας έρευνας, η Επιτροπή κατέληξε στο συμπέρασμα ότι η οικονομική υποστήριξη που δόθηκε από τις ουγγρικές αρχές στην IBIDEN Hungary Gyártó Kft. με βάση τα υφιστάμενα καθεστώτα περιφερειακής ενίσχυσης (HU 1/2003 «Ειδικό καθεστώς προώθησης των επενδύσεων» και N 504/2004 «Φορολογικό πλεονέκτημα για την ανάπτυξη») με τη μορφή επιχορήγησης και πίστωσης φόρου συνιστά κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ. Οι ουγγρικές αρχές δεν αμφισβήτησαν αυτό το συμπέρασμα.
6.2. Υποχρέωση κοινοποίησης, νομιμότητα της ενίσχυσης και ισχύουσα νομοθεσία
(65)
Κοινοποιώντας το μέτρο το 2006, οι ουγγρικές αρχές τήρησαν τον όρο κοινοποίησης μεμονωμένων ενισχύσεων, σύμφωνα με την παράγραφο 24 του ΠΤΠ 2002.
(66)
Σύμφωνα με την παράγραφο 63 και την υποσημείωση 58 των κατευθυντήριων γραμμών 2007-2013 σχετικά με τις κρατικές ενισχύσεις περιφερειακού χαρακτήρα (22), η Επιτροπή αξιολόγησε το μέτρο ενίσχυσης σύμφωνα με τις διατάξεις των κατευθυντήριων γραμμών του 1998 σχετικά με τις κρατικές ενισχύσεις περιφερειακού χαρακτήρα (εφεξής: ΚΓΠΕ) και το ΠΤΠ 2002.
6.3. Συμβατότητα της ενίσχυσης με τις ΚΓΠΕ
(67)
Στην απόφαση κίνησης της επίσημης διαδικασίας έρευνας, η Επιτροπή επισήμανε ότι η ενίσχυση χορηγείται σύμφωνα με τα υφιστάμενα καθεστώτα περιφερειακών ενισχύσεων (23) και κατέληξε στο συμπέρασμα ότι τηρούνται τα βασικά κριτήρια συμβατότητας που περιλαμβάνονται στις ΚΓΠΕ (όπως τα κριτήρια συμβατότητας που αφορούν την αρχική επένδυση στην περιφέρεια που είναι επιλέξιμη για περιφερειακή ενίσχυση, το επιλέξιμο κόστος, η συμμετοχή του δικαιούχου, η ύπαρξη κινήτρου, η διατήρηση της επένδυσης και η σώρευση).
6.4. Συμβατότητα της ενίσχυσης με τις διατάξεις του ΠΤΠ 2002
6.4.1. Ενιαίο επενδυτικό σχέδιο
(68)
Η παράγραφος 49 του ΠΤΠ 2002 προβλέπει ότι ένα επενδυτικό σχέδιο δεν επιτρέπεται να διασπάται τεχνητά σε επιμέρους σχέδια προκειμένου να εκφύγει των διατάξεων του πλαισίου. Ένα «ενιαίο επενδυτικό σχέδιο» περιλαμβάνει όλες τις πάγιες επενδύσεις σε μία εγκατάσταση παραγωγής σε χρονική περίοδο τριών ετών (24). Η εγκατάσταση παραγωγής είναι μια οικονομικώς αδιαίρετη σειρά στοιχείων κεφαλαιουχικού εξοπλισμού για τη διεκπεραίωση συγκεκριμένης τεχνικής λειτουργίας, τα οποία συνδέονται με φυσικό ή λειτουργικό δεσμό και έχουν σαφώς προσδιορισμένους σκοπούς, όπως η παραγωγή συγκεκριμένου προϊόντος.
(69)
Δεδομένου ότι η IBIDEN HU ήδη έλαβε περιφερειακή ενίσχυση κατά το παρελθόν για την πρώτη φάση του επενδυτικού σχεδίου για την ίδια εγκατάσταση και δεδομένου ότι η κοινοποίηση αναφέρεται στη δεύτερη φάση του επενδυτικού σχεδίου, πρέπει να εξακριβωθεί εάν οι δύο φάσεις αποτελούν μέρος του ίδιου ενιαίου επενδυτικού σχεδίου.
(70)
Για αυτό το ζήτημα, η Επιτροπή παρατηρεί πως οι δύο φάσεις της επένδυσης αφορούν την ίδια εγκατάσταση παραγωγής (Βιομηχανικό πάρκο Dunavarsány, περιφέρεια Κεντρικής Ουγγαρίας), την ίδια εταιρεία (IBIDEN HU), το ίδιο προϊόν (κεραμικά υποστρώματα για φίλτρα σωματιδίων ντίζελ), ενώ η έναρξη εργασιών του δεύτερου σχεδίου έγινε εντός χρονικής περιόδου τριών ετών από την έναρξη του πρώτου (η πρώτη φάση ξεκίνησε το 2004, ενώ η δεύτερη φάση το 2005). Επομένως, η Επιτροπή θεωρεί πως πληρούνται τα κριτήρια για τον προσδιορισμό της «εγκατάστασης παραγωγής» που προβλέπονται από την παράγραφο 49 του ΠΤΠ 2002 και ότι οι δύο φάσεις της επένδυσης αποτελούν μέρος του ίδιου, ενιαίου επενδυτικού σχεδίου.
(71)
Επιπλέον, η Επιτροπή επισημαίνει ότι οι ουγγρικές αρχές συμφωνούν πως οι δύο φάσεις της επένδυσης από την IBIDEN HU στο βιομηχανικό πάρκο Dunavarsány πρέπει να θεωρηθούν ένα ενιαίο επενδυτικό σχέδιο.
6.4.2. Ένταση ενίσχυσης
(72)
Δεδομένου ότι η πρώτη και η δεύτερη φάση της επένδυσης θεωρούνται μέρος ενός ενιαίου επενδυτικού σχεδίου, λαμβάνονται και οι δύο υπόψη για τον υπολογισμό της μέγιστης έντασης ενίσχυσης του σχεδίου.
(73)
Δεδομένου ότι οι σχεδιαζόμενες επιλέξιμες δαπάνες σε τρέχουσες τιμές ανέρχονται σε 41 953 072 670 HUF (168,30 εκατ. ευρώ) και ότι το ισχύον κανονικό ανώτατο όριο περιφερειακής ενίσχυσης είναι 40 % (καθαρό ισοδύναμο επιχορήγησης, NGE), η προσαρμοσμένη μέγιστη ένταση ενίσχυσης σε NGE, όπως προκύπτει από το μηχανισμό κλίμακας μείωσης των παραγράφων 21 και 22 του ΠΤΠ 2002, είναι 23,34 %.
(74)
Δεδομένου ότι η ένταση ενίσχυσης του σχεδίου είναι 22,44 % NGE και άρα υπολείπεται της μέγιστης έντασης ενίσχυσης που επιτρέπεται σύμφωνα με το μηχανισμό κλίμακας μείωσης (23,34 % NGE), η προτεινόμενη ένταση του συνολικού πακέτου ενίσχυσης είναι σύμφωνη με το προσαρμοσμένο ανώτατο όριο περιφερειακής ενίσχυσης.
6.4.3. Συμβατότητα με τους κανόνες που προβλέπονται στην παράγραφο 24 στοιχεία a) και β) του ΠΤΠ 2002
(75)
Δεδομένου ότι το συνολικό ποσό ενίσχυσης ύψους 9 793 809 933 HUF (39,29 εκατ. ευρώ) σε τρέχουσες τιμές υπερβαίνει το όριο κοινοποίησης μεμονωμένων ενισχύσεων των 30 εκατ. ευρώ, πρέπει να αξιολογηθεί η συμμόρφωση της κοινοποιηθείσας ενίσχυσης προς την παράγραφο 24 στοιχεία α) και β) του ΠΤΠ 2002.
(76)
Η απόφαση της Επιτροπής να εγκρίνει μια περιφερειακή ενίσχυση προς μεγάλα επενδυτικά σχέδια σύμφωνα με την παράγραφο 24 του ΠΤΠ 2002 εξαρτάται από το μερίδιο αγοράς του δικαιούχου πριν και μετά την επένδυση και από την παραγωγική ικανότητα που δημιουργείται από την επένδυση. Προκειμένου να πραγματοποιήσει τις σχετικές δοκιμές σύμφωνα με την παράγραφο 24 στοιχεία α) και β) του ΠΤΠ 2002, η Επιτροπή πρέπει καταρχάς να προσδιορίσει το σχετικό προϊόν της επένδυσης, και να ορίσει τη σχετική αγορά προϊόντος και τη σχετική γεωγραφική αγορά.
6.4.3.1. Σχετικό προϊόν του επενδυτικού σχεδίου
(77)
Σύμφωνα με την παράγραφο 52 του ΠΤΠ 2002, «σχετικά προϊόντα» είναι τα προϊόντα που προβλέπονται στο επενδυτικό σχέδιο καθώς και, ενδεχομένως, τα προϊόντα που θεωρούνται από τον καταναλωτή εναλλάξιμα μεταξύ τους (λόγω των χαρακτηριστικών τους, της τιμής τους και της χρήσης για την οποία προορίζονται) ή από τον παραγωγό (λόγω της ευελιξίας των εγκαταστάσεων παραγωγής). Όταν το σχέδιο αφορά ενδιάμεσο προϊόν για το οποίο δεν υφίσταται αγορά, το σχετικό προϊόν θεωρείται ότι περιλαμβάνει τα προϊόντα του επομένου σταδίου παραγωγής.
(78)
Το κοινοποιηθέν σχέδιο αφορά την παραγωγή «κεραμικών υποστρωμάτων για φίλτρα σωματιδίων ντίζελ» («DPF»). Το DPF είναι ένα εξάρτημα του αυτοκινήτου, το οποίο τοποθετείται στο σύστημα επεξεργασίας καυσαερίων των ντιζελοκίνητων οχημάτων και καθαρίζει τα καυσαέρια που παράγονται από την καύση του κινητήρα (25).
(79)
Το κεραμικό τμήμα που παράγεται από την IBIDEN HU, αποτελεί ενδιάμεσο προϊόν. Αφού κατασκευάζεται στο εργοστάσιο (επίπεδο βαθμίδας 3), κατόπιν πωλείται υπό όρους αγοράς μέσω της IBIDEN Deutschland GmbH (26) σε ανεξάρτητες εταιρείες (οι κύριοι πελάτες είναι οι […], […] και […]), οι οποίες επικαλύπτουν το υπόστρωμα με πολύτιμα μέταλλα, μετατρέποντας το DPF σε επιχρισμένο DPF (επίπεδο βαθμίδας 2). Τα επιχρισμένα DPF πωλούνται ακολούθως σε παραγωγούς πολλαπλών εξαγωγής (επίπεδο βαθμίδας 1), οι οποίοι εφοδιάζουν απευθείας τα εργοστάσια συναρμολόγησης αυτοκινήτων. Οι τελικοί χρήστες των κεραμικών υποστρωμάτων είναι ντιζελοκίνητα επιβατικά αυτοκίνητα και ελαφρά φορτηγά.
(80)
Από το επενδυτικό σχέδιο δεν θα προκύψουν άλλα προϊόντα προς πώληση στην αγορά ή για χρήση από άλλα εργοστάσια του ομίλου IBIDEN. Οι ουγγρικές αρχές βεβαιώνουν ότι στην ενισχυόμενη εγκατάσταση και για πέντε έτη μετά από το τέλος του σχεδίου/πλήρη παραγωγή, δεν πρόκειται να παραχθούν άλλα προϊόντα πλην όσων έχουν κοινοποιηθεί και αξιολογηθεί.
(81)
Λαμβάνοντας υπόψη τα παραπάνω, η Επιτροπή θεωρεί ότι το προϊόν που προβλέπεται από το επενδυτικό σχέδιο είναι το κεραμικό υπόστρωμα για DPF, το οποίο τοποθετείται σε ντιζελοκίνητα επιβατικά αυτοκίνητα και ελαφρά φορτηγά.
6.4.3.2. Σχετική αγορά προϊόντος και σχετική γεωγραφική αγορά
(82)
Για τον προσδιορισμό της σχετικής αγοράς προϊόντος πρέπει να εξεταστεί η ύπαρξη άλλων προϊόντων που να μπορούν να θεωρηθούν υποκατάστατα του προϊόντος που προβλέπεται από το επενδυτικό σχέδιο, κατά την έννοια της παραγράφου 52 του ΠΤΠ 2002. Από αυτήν την άποψη, και λαμβάνοντας υπόψη τις παρατηρήσεις των ενδιαφερόμενων μερών και των ουγγρικών αρχών, η Επιτροπή διερεύνησε τα προϊόντα που θα μπορούσαν να θεωρηθούν υποκατάστατα του DPF. Ακολουθεί η σύνοψη αυτής της ανάλυσης.
1. Γενική επισκόπηση του συστήματος επεξεργασίας καυσαερίων
(83)
Η μείωση των εκπομπών είναι ένα σύνθετο ζήτημα με πολλούς εμπλεκόμενους παράγοντες όπως οι τεχνολογίες, η επίπτωση στην εξοικονόμηση καυσίμων, οι επιδόσεις κατά την οδήγηση, η ανθεκτικότητα και το κόστος. Τα μέτρα για τη μείωση των εκπομπών μπορούν να διαιρεθούν σε δύο βασικές κατηγορίες:
α)
βελτιώσεις στο σύστημα καύσης με σκοπό τη μείωση των εκπομπών στην έξοδο του κινητήρα, και
β)
τεχνολογίες ελέγχου εκπομπών για «μετεπεξεργασία» των καυσαερίων του κινητήρα (μόνο η τελευταία περίπτωση είναι σχετική με την παρούσα υπόθεση).
(84)
Τα καυσαέρια των ντιζελοκινητήρων περιέχουν επικίνδυνες ουσίες: σημαντικές ποσότητες σωματιδιακών ρύπων [«PM», όπως αιθάλη και διαλυτό οργανικό κλάσμα («SOF») (27)], και επικίνδυνα αέρια [όπως υδρογονάνθρακες («HC»), οξείδια του άνθρακα («COx») και οξείδια του αζώτου («NOx»)]. Το σύστημα επεξεργασίας καυσαερίων που τοποθετείται στα οχήματα, επεξεργάζεται αυτές τις ουσίες.
(85)
Αντίστοιχα, υπάρχουν συγκεκριμένα συστατικά μέσα στο σύστημα που καθαρίζουν τις επικίνδυνες ουσίες. Γενικά, αυτά μπορεί να είναι συσκευές: 1. που καθαρίζουν τα αέρια συστατικά και 2. που καθαρίζουν τους σωματιδιακούς ρύπους (συμπεριλαμβανομένης της αιθάλης). Οι δύο συσκευές μετεπεξεργασίας εκπομπών, που είναι σχετικές με την παρούσα υπόθεση και χρησιμοποιούνται σε ντιζελοκίνητα επιβατικά φορτηγά και ελαφρά φορτηγά είναι:
α)
«DOC» - Ο καταλύτης οξείδωσης ντίζελ, ο οποίος έχει ως στόχο τη μείωση των επικίνδυνων αερίων [κυρίως των υδρογονανθράκων («HC»), των οξειδίων του άνθρακα («COx») και, δευτερευόντως, καταπολεμά σε ορισμένο βαθμό το SOF (διαλυτό οργανικό κλάσμα των σωματιδιακών ρύπων)], χωρίς ωστόσο να επεξεργάζεται την αιθάλη. Το DOC, όπως και το DPF, αποτελείται από ένα εσωτερικά συμπαγές υπόστρωμα μέσα από το οποίο περνούν τα καυσαέρια. Περνώντας μέσα από τα κανάλια, τα καυσαέρια αντιδρούν χημικά με τους καταλύτες (λευκόχρυσος και παλλάδιο) που βρίσκονται στα τοιχώματα του υποστρώματος. Από το 2000 τα DOC βρίσκονται σχεδόν σε όλα τα μοντέλα ντιζελοκίνητων επιβατικών αυτοκινήτων του ΕΟΧ, δεδομένου ότι τα αυτοκίνητα πρέπει να συμμορφώνονται με αυστηρότερους κανόνες εκπομπών όσον αφορά τα όρια των επικίνδυνων αερίων στις εκπομπές.
β)
«DPF» - Το φίλτρο σωματιδίων ντίζελ, το οποίο έχει σκοπό τη συγκράτηση των μη διαλυτών κλασμάτων των σωματιδιακών ρύπων, δηλαδή της αιθάλης. Αυτή η λειτουργία επιτυγχάνεται με μηχανικό φιλτράρισμα. Τα καυσαέρια περνούν μέσα στα κανάλια της κυψελοειδούς δομής του DPF και αναγκάζονται να διαπεράσουν τα τοιχώματα, αφού τα κανάλια είναι θηλυκωμένα εναλλάξ. Το υπόστρωμα λειτουργεί ως φίλτρο και η αιθάλη εναποτίθεται στα τοιχώματά του. Ωστόσο, το DPF γεμίζει με αιθάλη και, για να παραμείνει λειτουργικό, πρέπει καταστραφεί η αιθάλη με καύση (αναγέννηση του φίλτρου).
(86)
Τα DPF εμφανίστηκαν για πρώτη φορά σε παραγωγή σε σειρά το 2000 στο ντιζελοκίνητο αυτοκίνητο Peugeot 607 και από τότε η χρήση τους διαδίδεται ολοένα και περισσότερο, παρουσιάζοντας εντυπωσιακή αύξηση τα τελευταία 3-4 χρόνια. Αυτή η αύξηση οφείλεται εν μέρει στα φορολογικά κίνητρα που προσφέρονται για ντιζελοκίνητα αυτοκίνητα που διαθέτουν DPF σε διάφορες χώρες και εν μέρει στην ολοένα και μεγαλύτερη ευαισθητοποίηση των καταναλωτών στα θέματα περιβάλλοντος, καθώς επίσης και στην αναμενόμενη αυστηροποίηση των κανόνων για τις εκπομπές καυσαερίων, ιδίως όσον αφορά τα όρια των σωματιδιακών ρύπων (στον ΕΟΧ η μείωση των εκπομπών ρυθμίζεται από τα πρότυπα εκπομπών «ευρώ»). Αναμένεται ότι πριν να τεθεί σε ισχύ το 2009 το ευρώ 5 (28), μεγάλο μέρος των ντιζελοκίνητων αυτοκινήτων θα διαθέτει DPF. Αυτή την τάση σηματοδοτεί περαιτέρω διεύρυνση της αγοράς για τα DPF μέσα στα επόμενα χρόνια.
(87)
Οι διαφορετικοί τύποι DPF διακρίνονται με βάση το υλικό του φίλτρου (για παράδειγμα, κεραμικά, από κορδιερίτη ή μεταλλικά) και τη στρατηγική αναγέννησης του φίλτρου. Η αναγέννηση είναι απαραίτητη για την εξουδετέρωση (καύση) των συσσωρευμένων σωματιδίων. Στην πράξη αυτή η αναγέννηση επιτυγχάνεται είτε μέσω ενός πρόσθετου που αναμιγνύεται με το καύσιμο και μειώνει τη θερμοκρασία οξείδωσης (αυτό το φίλτρο είναι γνωστό ως «μη επιχρισμένο DPF με καταλύτη προερχόμενο από το καύσιμο») είτε μέσω επικάλυψης των τοιχωμάτων του υποστρώματος με πολύτιμο μέταλλο που βοηθά στη διαδικασία καύσης (αυτό το φίλτρο είναι γνωστό ως «επιχρισμένο DPF» ή ως «εμβαπτισμένο DPF με καταλύτη»).
(88)
Λόγω της επικάλυψης με πολύτιμα μέταλλα, αυτός ο τύπος επιχρισμένου DPF επεξεργάζεται επίσης, σε περιορισμένο βαθμό, τα αέρια HC και CO μέσω διαδικασίας χημικής οξείδωσης. Το προϊόν της IBIDEN HU ανήκει σε αυτήν την κατηγορία. Πρόκειται για ένα κεραμικό υπόστρωμα που στη συνέχεια επικαλύπτεται σε επίπεδο βαθμίδας 2 και, κατόπιν, ενσωματώνεται στο σύστημα της πολλαπλής εξαγωγής σε επίπεδο βαθμίδας 1.
2. Ο προσδιορισμός της σχετικής αγοράς προϊόντος μετά τις παρατηρήσεις των ενδιαφερόμενων μερών και των ουγγρικών αρχών
(89)
Στην απόφαση κίνησης της επίσημης διαδικασίας έρευνας, η Επιτροπή εξέφρασε αρκετές αμφιβολίες, οι οποίες συνοψίστηκαν παραπάνω, σχετικά με το εάν τα DOC και DPF μπορούν να θεωρηθούν εναλλάξιμα που ανήκουν στην ίδια σχετική αγορά προϊόντος.
(90)
Η Επιτροπή θεωρεί ότι τα επιχειρήματα που εκφράστηκαν από το δικαιούχο της ενίσχυσης, την εταιρεία IBIDEN HU, από το ενδιαφερόμενο μέρος Εργαστήριο Τεχνολογίας Σωματιδίων και Αερολυμάτων και από τις ουγγρικές αρχές, δεν καταρρίπτουν τις αρχικές αμφιβολίες της Επιτροπής, οι οποίες επιβεβαιώθηκαν από την Saint-Gobain και το ενδιαφερόμενο μέρος που διατηρεί την ανωνυμία του. Συγκεκριμένα η Επιτροπή παρατηρεί τα εξής:
(91)
Τα υποστρώματα των DPF και των DOC δεν ανήκουν στην ίδια σχετική αγορά προϊόντος, καθώς τα χαρακτηριστικά προϊόντος τους είναι διαφορετικά και συνεπώς δεν υπάρχει υποκαταστασιμότητα των δύο προϊόντων ούτε στο σκέλος της ζήτησης ούτε στο σκέλος της προσφοράς.
(92)
Όσον αφορά το σκέλος της ζήτησης, η Επιτροπή επισημαίνει ότι υπάρχουν σημαντικές διαφορές στα χαρακτηριστικά προϊόντος, τη σκοπούμενη χρήση και την τιμή μεταξύ των υποστρωμάτων για DPF και των υποστρωμάτων για DOC:
α)
Όπως καταδείχτηκε από τα ενδιαφερόμενα μέρη, τα υποστρώματα για τα DOC κατασκευάζονται συνήθως από μη πορώδη κορδιερίτη. Το υλικό που χρησιμοποιείται για το υπόστρωμα ενός DOC πρέπει να είναι ανθεκτικό στην εσωτερική θερμοκρασία των περίπου 400 °C που αναπτύσσεται μέσα στο DOC. Το υλικό αναφοράς που χρησιμοποιείται για τα υποστρώματα των DPF είναι το ανθρακοπυρίτιο. Το υπόστρωμα DPF πρέπει να είναι πορώδες ώστε να διασφαλίζεται το φιλτράρισμα της αιθάλης. Λόγω της αναγκαίας αναγέννησης του DPF, το υπόστρωμα πρέπει να είναι φτιαγμένο από υλικό που να αντέχει σε πολύ υψηλές θερμοκρασίες (περίπου 1 000 °C στην περίπτωση των επιχρισμένων DPF) και σε επαναλαμβανόμενα θερμικά σοκ. Συνεπώς, λόγω των διαφορετικών θερμικών χαρακτηριστικών που έχουν οι δύο συσκευές, οι πελάτες δεν θα έχουν τη δυνατότητα να επιλέξουν το υπόστρωμα DPF αντί για το υπόστρωμα DOC ή αντιστρόφως σε περίπτωση που υπάρχει αύξηση της τιμής σε ένα από τα δύο προϊόντα.
β)
Όσον αφορά την τιμή, η Επιτροπή υποστηρίζει τη σχετική άποψη της Saint-Gobain και του ενδιαφερόμενου μέρους που διατηρεί την ανωνυμία του και επισημαίνει ότι υπάρχει μεγάλη διαφορά στην τιμή μεταξύ των υποστρωμάτων DOC και DPF, δεδομένου ότι τα υλικά που χρησιμοποιούνται για τα υποστρώματα των DPF είναι υλικά υψηλότερων επιδόσεων, των οποίων η παραγωγή συνεπάγεται υψηλότερα έξοδα (για παράδειγμα, απαιτείται η χρήση μη οξυγονούχου καμίνου συσσωμάτωσης υψηλής θερμοκρασίας). Σύμφωνα με τις παρατηρήσεις των ενδιαφερόμενων μερών, ο μέσος όρος της τιμής ανά μονάδα του υποστρώματος DPF κυμαίνεται μεταξύ 120-180 ευρώ (χωρίς να υπολογίζεται το κόστος της επικάλυψης του καταλύτη και της τοποθέτησής του σε περίβλημα), ενώ η τιμή του υποστρώματος DOC κυμαίνεται μεταξύ 12 και 20 ευρώ (επίσης χωρίς να υπολογίζεται το κόστος της επικάλυψης του καταλύτη και της τοποθέτησής του σε περίβλημα). Αυτή η διαφορά τιμής δείχνει ότι τα υποστρώματα DPF δεν ανήκουν στην ίδια αγορά με τα υποστρώματα DOC, διότι οι κατασκευαστές DPF επιπέδου βαθμίδας 2 δεν έχουν τη δυνατότητα να επιλέξουν υπόστρωμα DOC για τεχνικούς λόγους (ειδάλλως θα το έκαναν, δεδομένης της διαφοράς στην τιμή) και οι παραγωγοί DOC δεν έχουν τη δυνατότητα να υποκαταστήσουν το υπόστρωμα DOC με υπόστρωμα DPF, καθώς θα είχαν ένα πολύ ακριβότερο προϊόν χωρίς τη λειτουργία οξείδωσης που έχει το υπόστρωμα DOC.
γ)
Όσον αφορά τη σκοπούμενη χρήση, με βάση τις παρατηρήσεις των ενδιαφερόμενων μερών, η Επιτροπή επισημαίνει ότι η κύρια λειτουργία του DOC είναι να οξειδώνει συγκεκριμένα αέρια που περιέχονται στα καυσαέρια ντίζελ και να τα μετατρέπει σε λιγότερο βλαβερές ουσίες μέσω χημικής αντίδρασης. Αντίθετα, η κύρια λειτουργία ενός DPF είναι να φιλτράρει την αιθάλη μέσω μιας διαδικασίας μηχανικού φιλτραρίσματος. Ενώ υπό ορισμένες συνθήκες το DPF επιτελεί -δευτερευόντως- μέρος των λειτουργιών του DOC, η πλήρης οξείδωση δεν μπορεί να επιτευχθεί παρά μόνο εάν εγκατασταθούν και οι δύο συσκευές. Επιπλέον, η συσκευή DOC δεν επιτελεί καμία λειτουργία του DPF, καθώς δεν φιλτράρει την αιθάλη. Σύμφωνα με τις προσδοκίες των αυτοκινητοβιομηχανιών και των προμηθευτών τους, τα DOC και τα DPF παραμένουν ξεχωριστές συσκευές που εγκαθίστανται η μία δίπλα στην άλλη στον αγωγό της εξάτμισης (29).
δ)
Σκοπός της οξείδωσης που εκτελείται από τους καταλύτες του υποστρώματος DPF της IBIDEN HU είναι να παρέχει επαρκή θερμοκρασία για την καύση της αιθάλης, δεν έχει ωστόσο το ίδιο αποτέλεσμα καθαρισμού όπως ένα λειτουργικά αυτόνομο DOC. Όπως επισημαίνεται στις παρατηρήσεις των ενδιαφερόμενων μερών, το αποκαλούμενο πολυλειτουργικό προϊόν της IBIDEN HU δεν εξαλείφει την αναγκαιότητα ενός χωριστού καταλύτη DOC στο σύστημα επεξεργασίας καυσαερίων. Οι ουγγρικές αρχές και ο δικαιούχος της ενίσχυσης παραδέχονται επίσης ότι, λόγω της ισχύουσας νομοθεσίας, το αποκαλούμενο πολυλειτουργικό προϊόν της εξακολουθεί να πρέπει να τοποθετείται μαζί με το DOC.
ε)
Η Επιτροπή παρατηρεί πως η πεποίθηση που εκφράστηκε από την IBIDEN HU και τις ουγγρικές αρχές όσον αφορά την τάση για χρήση μιας συνδυαστικής ενιαίας λύσης (DOC και DPF) ενδεχομένως να αντικατοπτρίζει τη μελλοντική τάση των τεχνολογιών ελέγχου εκπομπών, δεν αντικατοπτρίζει ωστόσο την τρέχουσα κατάσταση, στην οποία εστιάζεται η ανάλυση της Επιτροπής. Συνεπώς τα DPF και τα DOC θα εξακολουθήσουν να συνυπάρχουν και να εγκαθίστανται από κοινού κατά την υπό εξέταση χρονική περίοδο (από το 2003 έως το 2008, δηλαδή ένα έτος πριν από την έναρξη και ένα έτος μετά την πλήρη ολοκλήρωση του επενδυτικού σχεδίου). Σύμφωνα με εκτιμήσεις από δεδομένα της αγοράς που περιλαμβάνονται σε μία από τις μελέτες, τα DOC εξακολουθούν να είναι οι βασικές συσκευές ελέγχου εκπομπών που τοποθετούνται σε όλα τα ντιζελοκίνητα αυτοκίνητα κατά την υπό εξέταση περίοδο. Η μελέτη επισημαίνει επίσης ότι για τις ανάγκες των μελλοντικών τεχνολογιών του τύπου «ευρώ 5 και 6», τα DOC θα εξακολουθήσουν να χρησιμοποιούνται για την οξείδωση των CO, HC και SOF.
στ)
Επιπλέον, η Επιτροπή παρατηρεί πως η μελέτη αγοράς της Frost & Sullivan, μιας ανεξάρτητης εταιρείας συμβούλων και ερευνών της βιομηχανίας, αναλύει μόνο το DPF ως αυτόνομο προϊόν για την επεξεργασία σωματιδιακών ρύπων και δεν αναφέρεται στα DOC.
(93)
Επιπροσθέτως, όσον αφορά το σκέλος της προσφοράς, υπάρχουν διαφορές στις διαδικασίες παραγωγής των υποστρωμάτων DOC και των υποστρωμάτων DPF. Επειδή το υπόστρωμα DPF πρέπει να είναι ανθεκτικό στις υψηλές θερμοκρασίες, το υλικό (βασικά το ανθρακοπυρίτιο) πρέπει να παράγεται σε πολύ υψηλές θερμοκρασίες και σε ατμόσφαιρα χωρίς οξυγόνο. Ο κορδιερίτης που κυρίως χρησιμοποιείται στο υπόστρωμα DOC συσσωματώνεται στον αέρα και σε σχετικά πολύ χαμηλότερη θερμοκρασία. Επιπροσθέτως, το υπόστρωμα DOC είναι ένα ενιαίο τεμάχιο κυψελοειδούς κυλίνδρου, ενώ το υπόστρωμα DPF σχηματίζεται με συγκόλληση διαφορετικών στοιχείων φίλτρου, και τα κανάλια του είναι θηλυκωμένα, κάτι που δεν συμβαίνει με το DOC. Συνεπώς για την παραγωγή του υποστρώματος DPF απαιτείται μη οξυγονούχα κάμινος συσσωμάτωσης υψηλής θερμοκρασίας και μηχανήματα συγκόλλησης και θηλυκώματος, τα οποία δεν είναι απαραίτητα για την παραγωγή υποστρωμάτων DOC. Επομένως, φαίνεται πως δεν είναι δυνατόν να παραχθούν υποστρώματα για DPF και DOC στην ίδια γραμμή παραγωγής χωρίς σημαντικό επιπλέον κόστος.
(94)
Όσον αφορά το επιχείρημα που εκφράστηκε από την IBIDEN HU και τις ουγγρικές αρχές, ότι δηλαδή υπάρχουν κατασκευαστές που παράγουν και DOC και DPF, και ότι επομένως η διαφορά μεταξύ κατασκευαστών DOC και κατασκευαστών DPF είναι συγκεχυμένη, η Επιτροπή θεωρεί πως το γεγονός ότι ο ίδιος κατασκευαστής μπορεί να παράγει αμφότερα τα προϊόντα είναι άνευ σημασίας. Εκείνο που έχει σημασία είναι εάν ο ίδιος εξοπλισμός μπορεί να χρησιμοποιηθεί για την παραγωγή των δύο υποστρωμάτων χωρίς σημαντικό επιπλέον κόστος. Αυτό το στοιχείο δεν αποδείχτηκε ούτε από τα ενδιαφερόμενα μέρη ούτε από τις ουγγρικές αρχές. Συγκεκριμένα, δεν προσκομίστηκαν απτά αποδεικτικά στοιχεία για την ύπαρξη παραγωγών υποστρωμάτων DOC που να είναι επιπλέον σε θέση να παράγουν υποστρώματα για DPF με τον ίδιο εξοπλισμό και χωρίς σημαντικό επιπρόσθετο επενδυτικό κόστος, ή αντιστρόφως.
(95)
Λαμβάνοντας υπόψη τα παραπάνω επιχειρήματα, η Επιτροπή θεωρεί πως παρόλο που τα DOC και DPF ανήκουν, μαζί με άλλα εξαρτήματα (για παράδειγμα, την παγίδα NOx για καύση φτωχού μείγματος, στόχος της οποίας είναι η μείωση των οξειδίων του αζώτου των καυσαερίων) στο σύστημα μετεπεξεργασίας/ελέγχου εκπομπών ντίζελ των ντιζελοκίνητων επιβατικών αυτοκινήτων ή ελαφρών φορτηγών, απλά και μόνο το γεγονός ότι τοποθετούνται το ένα δίπλα στο άλλο στον ίδιο αγωγό εξάτμισης ή ότι το ένα επηρεάζει την ανάπτυξη του άλλου δεν τα καθιστά υποκατάστατα στο σκέλος της ζήτησης ή/και της προσφοράς, δεδομένου ότι πρόκειται για δύο χωριστές συσκευές με διαφορετικά χαρακτηριστικά και διαφορετική τιμή και σκοπούμενη χρήση. Επιπροσθέτως, όσον αφορά την υποκαταστασιμότητα στο σκέλος της προσφοράς, υπάρχουν διαφορές στις διαδικασίες παραγωγής των υποστρωμάτων DOC και των υποστρωμάτων DPF, που οδηγούν στο συμπέρασμα ότι δεν υπάρχει υποκαταστασιμότητα μεταξύ υποστρωμάτων DOC και υποστρωμάτων DPF στο σκέλος της προσφοράς.
(96)
Με βάση τα παραπάνω και για τους σκοπούς της παρούσας απόφασης, η Επιτροπή θεωρεί ότι η σχετική αγορά προϊόντος καλύπτει μόνο τα υποστρώματα για τα φίλτρα σωματιδίων ντίζελ που τοποθετούνται στα συστήματα εξάτμισης των ντιζελοκίνητων επιβατικών αυτοκινήτων και ελαφρών φορτηγών.
3. Σχετική γεωγραφική αγορά
(97)
Στην απόφαση κίνησης της επίσημης διαδικασίας έρευνας, η Επιτροπή κατέληξε στο συμπέρασμα ότι η σχετική γεωγραφική αγορά πρέπει να είναι ολόκληρος ο ΕΟΧ λόγω των διαφορών στη ρύθμιση των εκπομπών και στις προδιαγραφές ποιότητας των καυσίμων σε σχέση με τρίτες χώρες και το μικρότερο ποσοστό ντιζελοκίνητων οχημάτων σε άλλες μεγάλες αγορές αυτοκινήτων (30). Προς το παρόν, η ζήτηση για συσκευές μετεπεξεργασίας για ντιζελοκίνητα ελαφρά φορτηγά φαίνεται να είναι πολύ μικρή σε αγορές εκτός ΕΟΧ. Με την ανάπτυξη πιο προηγμένων συσκευών μετεπεξεργασίας για ντιζελοκίνητα οχήματα, οι οποίες θα έχουν τη δυνατότητα να πληρούν τις απαιτήσεις όσον αφορά τις εκπομπές καυσαερίων σε ορισμένες τρίτες χώρες, η αγορά για συσκευές μετεπεξεργασίας αναμένεται να διευρυνθεί γεωγραφικά μόνο μετά το 2008.
(98)
Τα ενδιαφερόμενα μέρη και οι ουγγρικές αρχές δεν αμφισβήτησαν αυτό το συμπέρασμα. Με βάση τα παραπάνω και για τους σκοπούς αυτής της απόφασης, η Επιτροπή θεωρεί πως η σχετική γεωγραφική αγορά για τα DPF είναι ολόκληρος ο ΕΟΧ.
6.4.3.3. Μερίδιο αγοράς
(99)
Σύμφωνα με την παράγραφο 24 στοιχείο α) του ΠΤΠ 2002, σχέδια κοινοποιήσιμα σε μεμονωμένη βάση δεν είναι επιλέξιμα για επενδυτική ενίσχυση εάν πριν από την επένδυση, ο δικαιούχος της ενίσχυσης πραγματοποιεί περισσότερο από το 25 % των πωλήσεων του σχετικού προϊόντος ή, μετά την επένδυση, θα πραγματοποιήσει περισσότερο από το 25 % των πωλήσεων αυτών.
(100)
Για να εξακριβωθεί εάν το σχέδιο είναι συμβατό με την παράγραφο 24 στοιχείο α) του ΠΤΠ 2002, πρέπει να αναλυθεί το μερίδιο αγοράς του δικαιούχου της ενίσχυσης σε επίπεδο ομίλου πριν και μετά την επένδυση. Δεδομένου ότι η επένδυση της IBIDEN HU ξεκίνησε το 2004 και ότι η πλήρης ικανότητα παραγωγής ύψους 2,4 εκατ. μονάδων αναμενόταν να επιτευχθεί το 2007, η Επιτροπή εξέτασε τα μερίδια αγοράς του 2003 και του 2008.
(101)
Οι ουγγρικές αρχές βεβαίωσαν ότι δεν υφίστανται κοινοπραξίες ή μακροπρόθεσμες συμφωνίες μάρκετινγκ μεταξύ της IBIDEN και άλλων εταιρειών στον τομέα των κεραμικών.
(102)
Οι ουγγρικές αρχές προσκόμισαν δεδομένα της αγοράς από τις ακόλουθες πηγές: Frost & Sullivan Ltd. και AVL List GmbH. Τα μερίδια αγοράς του ομίλου IBIDEN στην αγορά DPF πριν από την έναρξη και μετά την ολοκλήρωση του σχεδίου από πλευράς ποσοτήτων για την Ευρώπη περιλαμβάνονται στον πίνακα III που ακολουθεί.
Πίνακας ΙΙΙ
Το μερίδιο αγοράς της IBIDEN σε επίπεδο ομίλου στην Ευρώπη
(Δεδομένα σε μονάδες)
2003
2008
Πωλήσεις του ομίλου IBIDEN
[…]
[…]
Σύνολο αγοράς DPF
702 000
6 340 000
Μερίδιο στην αγορά DPF
[…] %
[…] %
Πηγή: Frost & Sullivan Ltd. ().
(103)
Οι μελέτες που υποβλήθηκαν από τις ουγγρικές αρχές αποδεικνύουν ότι το μερίδιο αγοράς της IBIDEN σε επίπεδο ομίλου στην αγορά των DPF τόσο πριν όσο και μετά την επένδυση ανέρχεται σε […]-[…] % στην Ευρώπη από πλευράς ποσοτήτων (32) και, επομένως, υπερβαίνει κατά πολύ το όριο του 25 % (33). Επομένως, δεν τηρείται ο όρος της παραγράφου 24 στοιχείο α) του ΠΤΠ 2002.
6.4.3.4. Αύξηση της ικανότητας παραγωγής/δοκιμή αναπτυσσόμενης αγοράς
(104)
Σύμφωνα με την παράγραφο 24 του ΠΤΠ 2002, σχέδια κοινοποιήσιμα σε μεμονωμένη βάση δεν είναι επιλέξιμα για επενδυτική ενίσχυση εάν δεν ικανοποιείται ένας από τους όρους που προβλέπονται στην παράγραφο 24. Παρόλο που, όπως αναφέρεται παραπάνω, δεν τηρείται ο όρος της παραγράφου 24 στοιχείο α) του ΠΤΠ 2002, η Επιτροπή εξέτασε επίσης και το κατά πόσο το επενδυτικό σχέδιο συμμορφώνεται με έναν άλλο όρο που προβλέπεται στην παράγραφο 24 στοιχείο β) του ΠΤΠ 2002. Σύμφωνα με την παράγραφο 24 στοιχείο β) του ΠΤΠ 2002, σχέδια κοινοποιήσιμα σε μεμονωμένη βάση δεν είναι επιλέξιμα για επενδυτική ενίσχυση εάν η παραγωγική ικανότητα που δημιουργείται με το σχέδιο υπερβαίνει το 5 % της αγοράς, με βάση τα στοιχεία για τη φαινόμενη κατανάλωση του σχετικού προϊόντος, εκτός εάν ο μέσος ρυθμός αύξησης της φαινομένης του κατανάλωσης κατά τα τελευταία πέντε έτη είναι υψηλότερος από το μέσο ετήσιο ρυθμό αύξησης του ΑΕΠ στον ΕΟΧ.
(105)
Σε αυτό το πλαίσιο η Επιτροπή επισημαίνει ότι, όπως δείχνει ο παρακάτω πίνακας IV, η μέση ετήσια αύξηση της φαινόμενης κατανάλωσης (που μετράται ως σύνολο πωλήσεων) των DPF στην Ευρώπη κατά τα τελευταία πέντε έτη υπερβαίνει σημαντικά το μέσο ετήσιο ρυθμό αύξησης του ΑΕΠ στον ΕΟΧ (34).
Πίνακας IV
Δοκιμή αναπτυσσόμενης αγοράς
(Πωλήσεις σε μονάδες)
2001
2002
2003
2004
2005
2006
CAGR (35)
DPF
29 000
290 000
702 000
1 169 000
1 791 000
2 957 000
152,17 %
ΑΕΠ (εκατ. ευρώ σε σταθερές τιμές 1995) (ΕΕ των 27)
8 197 605,0
8 295 193,5
8 402 482,6
8 610 427,6
8 765 680,7
9 027 663,9
1,95 %
(106)
Συνεπώς, η Επιτροπή κατέληξε στο συμπέρασμα ότι η υπό εξέταση ενίσχυση συμμορφώνεται με την παράγραφο 24 στοιχείο β) του ΠΤΠ 2002, όπως όμως καταδείχτηκε παραπάνω, η ενίσχυση δεν συμμορφώνεται με την παράγραφο 24 στοιχείο α) του ΠΤΠ 2002.
6.5. Αρνητικές συνέπειες της ενίσχυσης και συμπέρασμα
(107)
Σύμφωνα με τους κανόνες για τις ενισχύσεις περιφερειακού χαρακτήρα, ήδη καταβλήθηκε ενίσχυση ύψους 7 411 828 735 HUF (29,73 εκατ. ευρώ) σε τρέχουσες τιμές (11 745 422 640 HUF ή 47,12 εκατ. ευρώ σε ονομαστική αξία) στην IBIDEN HU με βάση τα υφιστάμενα καθεστώτα περιφερειακής ενίσχυσης (36) έως το όριο κοινοποίησης μεμονωμένων ενισχύσεων που προβλέπεται στην παράγραφο 24 του ΠΤΠ 2002. Το ποσό της ενίσχυσης που αφορά την παρούσα κοινοποίηση είναι η διαφορά μεταξύ του συνολικού ποσού της ενίσχυσης και της επιχορήγησης που έχει ήδη παρασχεθεί, δηλαδή 2 381 981 198 HUF (9,56 εκατ. ευρώ) σε τρέχουσες τιμές (η ονομαστική αξία αυτού του ποσού είναι 3 845 801 110 HUF ή 15,43 εκατ. ευρώ).
(108)
Σύμφωνα με την παράγραφο 24 του ΠΤΠ 2002, σχέδια κοινοποιήσιμα σε μεμονωμένη βάση δεν είναι επιλέξιμα για επενδυτική ενίσχυση εάν δεν ικανοποιείται ένας από τους όρους που προβλέπονται στην παράγραφο 24. Όπως καταδείχθηκε παραπάνω, η υπό εξέταση ενίσχυση δεν συμμορφώνεται με την παράγραφο 24 στοιχείο α) του ΠΤΠ 2002 διότι το μερίδιο αγοράς της IBIDEN σε επίπεδο ομίλου στην αγορά DPF στην Ευρώπη τόσο πριν όσο και μετά την επένδυση υπερβαίνει σημαντικά το όριο του 25 %.
(109)
Το υψηλό μερίδιο αγοράς της IBIDEN αντανακλά την κυρίαρχη θέση της εταιρείας στην αγορά DPF. Σύμφωνα με τη μελέτη της Frost & Sullivan Ltd («F&S») (37) και τις παρατηρήσεις των ενδιαφερόμενων μερών, η IBIDEN κατέχει δεσπόζουσα θέση στην ευρωπαϊκή αγορά DPF, καθώς είναι ένας από τους δύο μεγαλύτερους κατασκευαστές υποστρωμάτων φίλτρων παγκοσμίως (ο άλλος μεγάλος κατασκευαστής είναι η NGK). Η Επιτροπή επισημαίνει ότι η αγορά DPF στην Ευρώπη έχει μεγεθυνθεί εντυπωσιακά τα τελευταία έτη, δεδομένου ότι όλοι οι κατασκευαστές οχημάτων χρησιμοποιούν αυτήν την τεχνολογία για να πληρούν τα όρια εκπομπών ευρώ. Πρόκειται για εξαιρετικά επικερδή αγορά, η έντονη μελλοντική ανάπτυξης της οποίας φαίνεται επίσης εξασφαλισμένη. Η ενίσχυση που υπόκειται σε υποχρέωση κοινοποίησης θα ενδυνάμωνε ακόμη περισσότερο την ηγετική θέση της IBIDEN σε αυτήν την αγορά, δυσχεραίνοντας περισσότερο την προσπάθεια των νεοεισερχόμενων να εδραιώσουν τη θέση τους στην εν λόγω αγορά. Συνεπώς, η ενίσχυση που υπόκειται σε υποχρέωση κοινοποίησης είναι πιθανό να δημιουργήσει σημαντική στρέβλωση του ανταγωνισμού.
(110)
Με βάση τους παραπάνω συλλογισμούς, η Επιτροπή καταλήγει στο συμπέρασμα ότι η ενίσχυση που υπόκειται σε υποχρέωση κοινοποίησης δεν είναι συμβατή με την κοινή αγορά. Δεδομένου ότι η ενίσχυση ύψους 2 381 981 198 HUF (9,56 εκατ. ευρώ) σε τρέχουσες τιμές (η ονομαστική αξία αυτού του ποσού είναι 3 845 801 110 HUF ή 15,43 εκατ. ευρώ) δεν έχει χορηγηθεί, δεν απαιτείται η επιστροφή της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κρατική ενίσχυση την οποία η Δημοκρατία της Ουγγαρίας προτίθεται να χορηγήσει στην IBIDEN Hungary Gyártó Kft. ύψους 2 381 981 198 HUF σε τρέχουσες τιμές (ονομαστική τιμή 3 845 801 110 HUF) δεν είναι συμβατή με την κοινή αγορά.
Συνεπώς, η εν λόγω ενίσχυση δεν μπορεί να χορηγηθεί.
Άρθρο 2
Η Δημοκρατία της Ουγγαρίας οφείλει εντός δύο μηνών από την κοινοποίηση της παρούσας απόφασης να πληροφορήσει την Επιτροπή σχετικά με τα μέτρα συμμόρφωσης που έλαβε.
Άρθρο 3
Η παρούσα απόφαση απευθύνεται στη Δημοκρατία της Ουγγαρίας.
Βρυξέλλες, 30 Απριλίου 2008.

Labels: 4
1
19
20
18